text:
WILLEMSTAD – 13 di ougùstùs 2017- Resientemente Ofisina di Turismo di Kòrsou (CTB) i Minister di Desaroyo Ekonómiko, Dr. Steven Martina a entregá sertifikado na 18 akomodashon i 11 operador di buseo ku a pasa e programa di ouditoria establesé dor di CTB den estrecho kolaborashon ku Curaçao Innovation & Technology Institute (CITI) ku éksito. Ophetivo di e programa aki ta pa promové i mantené kalidat di tur empresa ku ta operá den nos industria turístiko. Den e programa spesífiko aki, empresanan den industria di hospitalidat i turismo ta risibí un ouditoria basá riba normanan di kalidat rekonosé den nos merkado lokal i internashonalmente.
Den e tanda aki a entregá sertifikashon na Villa Royale Curaçao, ABC Appartementen, Alablanca Apartments, Passaat Vakantiewoningen, Flamingo Park & Diving, Sunny Curaçao – Blue Bay Lodges, Ananda Wellness Retreat & Conference Center, Appartementen BlouBlou Curaçao, Villa San Sebastian, Ceri Neger Apartments, Alegria Apartments, Don Genaro Curaçao Apartments, B&B Hacienda La Bougainville, Holiday Rentals Curaçao – Villa Hopi Bon, Holiday Rentals Curaçao – Villa Casa Tropical, Holiday Rentals Curaçao – Villa Laman Blou Punda, Curaçao Sun Apartments i Rian Appartementen. Tambe a entregá sertifikashon na 11 operador di buseo ku a pasa e ouditoria dos aña pasá kaba, na 2015, i ku awor a keda re-ouditá, ku éksito, pa asina garantisá ku nan ta sigui kumpli ku tur e normanan establesé. Nan ta Scubaçao Diving Adventures, Blue Bay Dive and Watersports, Relaxed Guided Dives, Dive’n Curaçao, Twindivers Curaçao, Atlantis Diving, Ocean Encounters Curaçao, The Dive Bus, B Diving & Watersports, Curios 2 Dive iDuikcentrum van de Ven.
Na aprel 2017 a ouditá 31 akomodashon ku ta keda di hür ku turista.Próksimamente lo sigui ku ouditoria di mas akomodashon, restorant i operadornan di buseo. Partisipashon na e programa di kalidat ta kompletamente boluntario. CTB ta felisitá tur 18 akomodashon i e 11 operadornan di buseo ku a pasa nan ouditoria ku éksito. E sertifikashon ta bálido pa 2 aña. Ta invitá tur doño di akomodashon ku ta keda di hür ku turista, operadornan di buseo, restorant, operadornan di tour-bus i taxi ku ainda no a registrá, pa hasi esaki via e-mail audit@citi.cw òf dor di yama 738-6299.


c: text/html

text:
Kralendijk – Den futuro e personanan enbolbí ku ta okupando nan mes ku proyektonan di infrastruktura ke bai komuniká mas ku habitantenan di Boneiru. Nan ta bai topa ku otro mas tantu biaha tambe. Pa medio di hasi interkambio di dato ku otro ta sinkronisá plannan infrastruktural ku otro. Esaki ta resultado di un seminario di dos dia ku direktorado di Planifikashon i Desaroyo a organisá.
A habri e seminario ofisialmente ku diskurso di gezaghèber, di diputado James Kroon i di e direktor di direktorado di Planifikashon i Desaroyo, Roy Martina. Durante e seminario akí stakeholdernan riba tereno di infrastruktura, bibienda, medio ambiente, utilidat i siguridat mester a forma un vishon i hasi palabrashon tokante kon pa traha huntu den futuro. Durante di e seminario akí tabatin vários presentashon, kuenta inspirativo, diálogo i tayer. Esaki mester a inspirá e partisipantenan pa yega na un vishon komun i pa buska konekshon na un manera positivo.
Impakto di un kresementu enorme
E kresementu enorme dentro di e sektor turístiko i e poblashon di Boneiru ku den 10 aña di tempu a bira dòbel, tin un impakto visibel riba Boneiru su infrastruktura. Kada biaha Boneiru ta konosé mas formashon di fila i mas aksidente. Den e añanan binidero Boneiru ta para dilanti di algun tarea espasial grandi. Esaki ta eksigí un vishon kla, un mira integral i kolaborashon riba tereno di infrastruktura. Direktorado di Planifikashon i Desaroyo ta mira e seminario akí komo un komienso ofisial di un trayekto i forma di kolaborashon nobo kaminda gobièrnu lo ta esun ku mas ta duna direkshon.
I nan tin ku hasié… huntu ku e stakeholdernan
Awor akí tin un tim na direktorado di Planifikashon i Desaroyo ku ta okupá su mes ku organisashon i preparashon di proyektonan di kaminda. E tim ta un kombinashon di ingenieronan riba tereno sivil tékniko i profeshonalnan riba tereno di atministrashon di empresa. Den ámbos grupo di profeshon tin hende eksperensiá i hende ku a kaba di kuminsá riba nan tereno. Ku e yudansa nesesario e tim lo sigui traha ku e komponentenan ku nan a
kolektá pa forma un vishon, pero tambe pa organisá e forma di kolaborashon nobo akí na un manera efektivo i efisiente.
Na e seminario a partisipá: AquaPavement&GeotechnicalConsultancy N.V., Autocadtec, Bonaire HoldingMaatschappij, BOG/Heren2, BonairiaanseWegenbouwMaatschappij, Kuerpo di Bombero Hulanda Karibense, Deco, Don Andres N.V., Flamingo TV Bonaire B.V. Fundashon Cas Boneriano, Infrastructuur Bonaire, Kuerpo Polisial Hulanda Karibense, Departamento di Agrikultura, Krio di Bestia i Peska, Ministerio di Infrastruktura i Maneho di Awa (direktorado di kaminda i siguridat den tráfiko), Rijksvastgoedbedrijf, Selibon N.V., SoigneurAgency, STINAPA, TELBO,Vinui WEB Bonaire N.V.
E presentashonnan tabata na enkargo di:
– Roland Bruijnesteijn, di direktorado di Planifikashon i Desaroyo,
– Jelle Postma di VINU, un profeshonal eksperensiá riba tereno di desaroyo di área i mobilidat.
– Jerry Bhairo, un ingeniero hopi eksperensiá riba tereno di konstrukshon di kaminda di AP&G Consultancy NV
– Frank Kwanten, un empresario ku konosementu di futuro sostenibel for di e ambiente direkto di biba, ku atenshon pa e impakto individual i sosial.

robotstxt: allowed

filter: keep


text:
Manera ta e kaso tur kaminda, ta nesesario iluminá diferente aspekto di éroenan nashonal. Den e kaso spesífiko aki, Moises Frumencio da Costa Gomez (Dòktor). Hasiendo esaki bo ta hasi e éroe mas humano.
Riba 22 novèmber 2021 nos ta konmemorá 55 aña ku Dòktor a muri. Manera kusturber lo enfatisá su logronan polítiko den diskursonan.
Na selebrashon di 100 aña Dòktor na 2007 ami ku mi ekipo di Fundashon mr. dr. M.F. da Costa Gomez a hinka un eksposishon den otro na Landhuis Groot Santa Martha, i a sòru pa trese algun aspekto personal di su bida dilanti. Detayenan manera ku e a nase ku fam Bikker, tabata kolekshoná piedra di koló, tabata un konosedó di materia pa loke ta trata kachó i tabata gusta studia streya ku su teleskop. Nos a ripará ku e parti aki di e eksposishon a generá hopi atenshon.
Un aspekto di e bida personal di Dòktor ku no a keda eksplorá, ta su periodo na Hulanda komo studiante i abogado, su matrimonio ku Elisabeth (Lies) Heiling (Dfm) ku tambe tabata un hurista briyante, su dos yunan muhé, su estadia na London, entre otro. Kòmbersashonnan den pasado ku famia di Sra. Heiling a mustra un otro bista di nos Tata di Outonomia ku ta bal’e la pena keda tresé dilanti.
Te ainda e aspekto polítiko di Dòktor a keda tratá durante tempu. Mi ta konsiderá ku ta tempu pa un bista kompleto di e hende ku Dòktor tabata i kon esaki a formé komo estadista i a influensiá su vishon pa futuro. Nos tin e derechinan pa hasi esaki (por eskrito) di Sra Lucina da Costa Gomez (dfm) i e plan ta pa pronto pone esaki den formato di un buki.
Si nos ke un mihó konosementu di nos éroe, prinsipalmente pa su legado keda biba serka e próksimo generashonnan, nos mester di un bista amplio di dje i no solamente su aspektonan polítiko.
Willemstad, Kòrsou


text:
Den Haag- Segun minister di Salubridat demisionario, Hugo de Jonge, lo bai eksigí tògdi biaheronan ku esakinan mester ta kompletamente bakuná pa bpor bin na rekarmke pa un sertifikado digital pa por biaha libramente den Europa.
Inisialmente a papia di duna un sertifikado asina na hende ku a risibí al ménos 1 angua kontra di Covid-19. Segun Minster De Jonge, esaki probablmente lo bai kambia.
De kuadro di e plan, ta kontemplando tambe pa hasi e tèst di PCR gratis pa biahero. E gastu pa tèst ta hopi haltu pa biahero, sigur pa esnan ku ta bai di biahe ku hinter famia.
Islanan BES
No ta konosí ainda ki impakto e diskushonan aki lo tin pa biaheronan di Boneiru, St. Eustatius i Saba. E idea ta ku biaheronan di e islanan aki tambe por bin na remarke pa e sertifikado, pero no sa si lo bai ofresé tambe tèst di PCR ku lo ta gratis.


text:
Despues di a ricibi un bofta for di un hoben, e president di Francia ta enfoca riba e variedad di grupo ‘ultraderecho’ un punto cu a yama atencion ora cu e hoben a grita e president. E grupo ‘ultraderechistas’ ta considera ta peligroso y ta den radar di autoridad.
A realisa aresto y varios grupo prohibi. E desafio na identidad frances ta den nan ideologia. Macron a bisa cu ningun violencia por considera banal den e pais. E ciudad di Tain-l’Hermitage cu a stop recientemente pa motibo di coronavirus.
Dos persona, e hende homber a agredi e presidente y un amigo, nan a keda aresta y ta abou di interogatorio. Dambien Tarel, kende ta esun cu a dal e president y su amigo Arthur C. asina a informa e fiscal loca.
E lider di extrema derecha, Marine Le Pen ta entre hefe politiconan cu a keda condena na e asalto. Le Pen, candidato di eleccion presidencial di 2022, a pasa aña trahando pa libera nan partido di Rally Nacional di elemento extremista cu ta gravita e torno partido Frente Nacional.


text:
Selebrashon di Dia di San Jorge 2019
WILLEMSTAD – Dia 23 di Aprel tur Scout rònt mundu ta selebrá e dia di San Jorge, ku ta e patrono di Scouting Mundial. Lord Baden-Powell fundador di Scouting Mundial originalmente a skohe San Jorge komo patrono di Scouting Mundial pa su akto di heroismo.
Scouting Antiano e Asosashon Scout di Curaçao tambe tur aña ta selebrá e dia di San Jorge ku un gran evenemento kaminda ta rekordá e lucha di San Jorge un kabayero ku a liberá e pueblesito di un dragon maligno ku tabata eksigí un mucha muhé hóben komo sakrifisio tur aña.
Dragonnan no ta eksistí mas pero si ta eksistí maldat ku tur dia ta lur riba nos hóbennan pa hinka nan den mal kaminda, pero ku e balentia di nos di San Jorge nos hóbennan Scout lo vense maldat, ku positivismo, i amor.
E aña aki dor ku 23 di aprel, dia di San Jorge ta kai riba un djamars, Scouting Antiano lo selebrá dia di San Jorge riba djasabra 20 di aprel, 2019.
Komo parti di e selebrashon di dia di San Jorge tur Scout grandi i chikí lo renobá nan promesa di Scout, tambe nos lo rekonosé un instituto òf persona boluntario ku e Rosa di San Jorge pa nan aporte boluntario pa mehorashon di komunidat di Kòrsou.
Ku gran entusiasmo nos di Scouting Antiano riba e dia di selebrashon di San Jorge, a inisiá ku e promé pasonan pa lanta un Grupo nobo di “Zeeverkenners” di e bario di Boka di Samí.
Riba e dia memorabel aki Gobernador di Kòrsou Su Ekselensha Sra. Lucille George-Wout, tambe tabata presente na e selebrashon di dia di San Jorge, huntu tambe ku Ministernan Sra. Acala-Walle, Sra. Jezus-Leito i Parlamentario Sra. Constancia.
Komo parti di e selebrashon di dia di San Jorge, Scouting Antiano a otorgá e Rosa di San Jorge 2019, na Instituto Buena Bista i Tirzo Martha su aporte balioso na e mundu di Arte kontemporáneo i e desaroyo di hóbennan lokal komo artistanan di futuro.
Despues di e parti ofisial, Gruponan di Scouting Antiano a desfilá den kayanan di e bario di Boka di Sami, kompaña pa drùm bandnan.


text:
The content originally appeared on: Diario
A reacciona riba un mail anonimo cu ta circula
*E mes lo informa Parlamento ora e investigacion keda cla
ORANJESTAD (AAN): Diahuebs mainta, Prome Minister Evelyn Wever-Croes a reacciona riba un mail anonimo cu ta circula cu contrincantenan politico a publica tocante Arubahuis. Ta trata aki di un email di mei 2021, den cual ta menciona cosnan cu no ta bay bon den Arubahuis.
Prome Minister a enfatisa cu el a ricibi e email aki y ta na altura di dje y ta e denuncianan den e mail aki a conduci cu Prome Minister mes a pidi pa haci un investigacion riba Arubahuis. Por lo tanto, email anonimo aki tambe ta parti di e investigacion den cuadro di Arubahuis. “Mi por bisa asta cu, esun cu a manda e email anonimo aki cu a resulta di ta parti di e investigacion, tambe ta parti di dje”.
Ya ta varios ocacion Prome Minister a bin ta splicando riba e tema di Arubahuis den conferencianan di prensa di Gobierno di Aruba indicando cu tin un investigacion den full Arubahuis tumando luga cu e mes a pidi pa worde haci. “Mi a compromete mi mes pa asina cu e investigacion y su consehonan ta cla, pa presenta nan na Parlamento, y informa comunidad henter. E investigacion ta den proceso y investigacionnan manera esaki por tarda”, Prome Minister un biaha mas ta bisa.
“Mi ta haya lamentable si, cu djis pa purba daña mi nomber y haci politica, ta purba daña un investigacion asina importante. Pasobra esey ta loke e politiconan oponente ta haci ora denuncia, exigi rapport, exigi investigacion mientras investigacion ya ta andando. Ora cu posicion ta insisti pa publica un documento cu no ta cla ainda, y esey lo daña e investigacion. Mi a splica esaki hopi biaha, e investigacion ta tarda, ta berdad, esey ta pasa tur investigacion si bo kier hacie bon. Y nos Gobierno kier pa e investigacion worde haci bon. Ohala e por a keda cla ayera mes, pero esaki no ta e caso.
Mes un pura cu oposicion tin pa e keda cla, ami tambe tin pasobra mi kier pone un punto final tras di e tema aki.
Manera semper mi a demostra, ta para tras di mi palabra. Integridad ta hopi importante pa mi y pa mi Gobierno hasta ora cu mester tuma decisionnan cu no ta mas popular, mi a demostra cu mi tin e determinacion pa tuma e decisionnan aki cu ta na bienestar di pais Aruba. Y pueblo di Aruba por sigui conta riba esaki. Transparencia y bon gobernacion. Asina cu nos por duna mas informacion den detaye den e caso di Arubahuis, inmediatamente nos lo hacie. Na e momento aki, mientras e investigacion ta andando, si nos forsa pa bisa mas di dje, nos por daña e investigacion y nos no kier haci esey”, Prome Minister Evelyn Wever-Croes a enfatisa.
Mientras tanto, Prome Minister a bolbe duna di conoce, e tema aki ta hopi importante y tin e atencion debido di Gobierno di Aruba. Mientras cu e investigacion ta andando, ta trahando riba e vision nobo pa Arubahuis cu ta e representacion di Aruba pa Hulanda pa garantisa cu nos Arubianonan na Hulanda sinti cu nan interesnan ta worde miho atendi.


text:
DEN HAAG—E kantidat di kontagionan di Corona a sigui baha, pa di 6 siman konsekutivo e sifranan ta baha.
Instituto di Salubridat RIVM a pone e thermometer di corona na nivel 1, esun di mas abou, loke ta nifiká ku e preshon riba e sistema di kuido i komunidat a keda limitá. E nivel riba e thermometer no tin konsekuensianan den praktika, pasobra aktualmente no tin medidanan. RIVM ta konseha tur hende pa keda laba man i keda kas si tin kehonan. E thermometer di corona a keda introdusí sèptember. E tin 4 nivel di abou te hopi haltu. Dia 11 oktober e nivel a subi pa promé biaha di abou pa haltu. Esaki a sosode pasobra e kantidat di kontagionan a subi i gruponan vulnerabel ta kore rísiko èkstra. Dos siman pasá RIVM a tene e thermometer na haltu pasobra a bini un supvariante nobo di e vírùs. RIVM a registrá siman pasá 5417 tèst positivo. Ta e kantidat di mas abou di kasonan for di yüni 2021. E siman previo e instituto a meldu un kantidat di 6077 kaso di corona. e kantidat di kasonan a baha ku 10% den un siman. Ménos kaso ta nifiká tambe ménos pashènt ku keho di corona den hospital. Den último siman un kantidat di 254 pashènt a drenta hospital ku kehonan di Corona, e kantidat di mas abou for di komienso di sèptember, 11 siman pasá. Den un siman di tempu e kantidat di pashentnan a baha ku 25%. RIVM ta basa su sifranan riba melding di GGD, Infectieradar i awa riool. E kantidat di hendenan ku a tèst na GGD a baha ku 10%. Den kasnan di kuido tambe e kasonan a baha leve ku 1%. Den kuido intensivo e pashentnan ku Corona a baha drastikamente. Aktualmente tin 18 pashènt ku Corona den kuido intensivo kompará ku 22 e siman previo, un bahada di 18%. Segun RIVM tin dos vershon di variante omicron na kaminda. Nan tin e nombernan sientífiko BQ.1 i XBB. E promé por bira dominante. E vershonnan nobo no ta hasi hende mas malu ku e variantenan anterior.


text:
5 famia mafioso arestá na Merka.
Despues di hopi aña di investigashon polis merikano a arestá 46 miembro di mafia. Nan ta sospechá di entre otro trafikashon di arma, trafikashon di hende, chantahe, pegamentu di kandela i hungamentu di wega di plaka ilegal. E sospechosonan ta pertenesé na 5 famia mafioso di mal fama ku ta biba na kosta ost merikano. E arestonan a tuma lugá na New York, New Jersey, Connecticut, Massachusetts i Florida.
Segun FBI e 46 detenidonan ta pertenesé na un sindikato yamá “The East Coast Enterprise” ku tin hopi mal fama i ku ta organisá nan aktividatnan for di New York. E sinku famianan mafioso tabata purba na amplia nan infuensha dor di semper bai usa mas violensha. P’esei FBI ta papia di un kaptura grandi.


text:
The Casino at The Ritz-Carlton, Aruba a revela nan campaña di aña 2019; GANA E FERRARI 488 SPIDER! E noticia aki a hala atencion di tur hende, local y tambe internacional, mirando cu pa prome biaha den Caribe un casino ta trece un auto di e caliber aki, y unda ta ofrece tur hende e oportunidad pa gana e auto unico aki.
Tur e bishitantenan di The Casino at The Ritz-Carlton, Aruba por participa pa gana e auto exclusivo aki door di ta miembro of bira miembo di e VIP Club unda por disfruta di beneficionan extraordinario. Desde 7 di januari por a cuminsa acumula punto pa asina ricibi ticket di rifa pa participa pa gana e auto. Pa cada 80 punto acumula riba slot machines of $40 den theoretical win na weganan di mesa lo bo ricibi un ticket di rifa. E ganador lo wordo selecta den luna di December 2019.
E spectacular Ferrari 488 Spider tin un RHT (retractable hard top) y un 3902cc turbo-charged V8 engine. Tambe e auto aki por sprint di 0 pa 100 km/ora den 3 seconde. E interior di e auto ta inspira di Ferrari su Formula 1, unda ta crea un relacion entre conductor y e auto, aparte di e diseño unico di e Ferrari 488 Spider. Definitivamente e auto aki ta brinda un experiencia unico y un persona lo ta e feliz ganador di e grandioso premio aki.


text:
WILLEMSTAD – 12 di yüni 2019 – Komo parti di e esfuersonan pa riba base kontinuo mehorá e produkto i servisio ku ta keda ofresé na nos turistanan, Ofisina di Turismo di Kòrsou (CTB) ta organisá di 12 pa 14 di yüni un kurso di 3 dia bou di guia di e eksperto riba aria di seguridat internashonalmente renombrá, Dr. Peter Tarlow. E kurso ta spesialmente dirigí riba personanan ku riba base diario ta direktamente òf indirektamente enbolbí ku seguridat di e turista i di nos komunidat. Pa e partisipantenan e kurso aki ta ofresé un tremendo oportunidat pa nan sigui desaroyá nan abilidatnan i siña kon pa atendé aspektonan di seguridat. Dr. Tarlow tin hopi eksperensia ku e aspekto di seguridat dirigí riba e aria di turismo. E tabata enkargá ku entrenamentu di e personal di seguridat pa e weganan olímpiko na Vancouver i Brazil.
Añanan anterior tambe CTB a kordiná diferente kurso dirigí riba e aspekto di seguridat kual a keda bon risibí serka tur e partisipantenan. E partisipantenan e aña aki ta inkluí representantenan di: Avila Beach Hotel, Renaissance Curaçao Resort & Casino, Sunscape Curaçao Resort Spa & Casino, Papagayo Curaçao, Santa Barbara Beach & Golf Resort Curaçao, Curaçao Ports Authority, Stichting Slachtofferhulp Curaçao, Fundashon Kuido di Ambulans Kòrsou, Kuerpo Polisial Kòrsou, Budget Rent a Car Curaçao, Luxury Car Rental, Sinusta Taxi Curaçao, Thirty Steps, Konsulado di Hulanda, di Estádos Unídos i di Sürnam, CHATA i CTB.


text:
Di 1 pa 15 februari 2021 Oficina di Scolnan Publico (Dienst Publieke Scholen) ta informa cu aplicacion pa Scol Preparatorio (kleuterschool) pa aña escolar 2021-2022 ta habri. Desde 1 te 15 februari 2021 por aplica pa Scol Preparatorio pa aña escolar 2021-2022.
Por aplica pa e siguiente scolnan Preparatorio.Fontein kleuterschool Adres: Weg Fontein 81 A, San NicolasColegio Conrado Coronel Adres: Morgenster 56 D& EArco Iris Kleuterschool Adres: Avicenastraat 7
Princes Amalia school Jupiterstraat 23, Reina Beatrixschool Seroe Blanco, Scol Preparatorio Washington Adres: Washington 64, Scol Primario KudawechaAdres: Kudawecha 150E rekisitonan pa Scol Preparatorio ta: – Alumno mester tin 4 aña prome cu 31 december 2021.
– Papel di 5 florin di Censo di e alumno (uittreksel uit het bevolkingsregister).
– Alumno mester por haci uzo di toilet independiente (zindelijk). E aña aki aplicacion lo tuma luga online. Mester bay riba Facebook page DPS Aruba y ta haya un link pa por aplica online: https://ee.kobotoolbox.org/x/U6ZVqdWq Pa cualkier pregunta por tuma contacto cu scol di preferencia.


text:
FARC no ke bolbe negoshá.
Si ta pa e movimentu di gueria kolombiano FARC, nan lo no bolbe negoshá un akuerdo di pas. Pa FARC lo no por adaptá e teksto original, pero no muchu mas. Asina e miembro ulandes di FARC, Tanja Nijmeijer a bisa den un deklarashon pa e medio ulandes Nieuwsuur. Resientemente pueblo colombiano a rechasá e akuerdo di pas, ku gobièrnu i FARC a negoshá durante kuater aña largu. E prinsipio di akuerdo ta muchu fofo pa e pueblo. Sigur 63% di e pueblo no a bai vota durante e referèndùm i esaki según Nijmeijer ta haña hopi preokupante. FARC ta haña ku nan a hasi sufisiente konseshon. Segun e miembro di FARC, gobièrnu no a duna sufisiente splikashon na pueblo, di kiko eksaktamente tin den e akuerdo. “Si portanan sera pa nos, e orei nos ta bai bèk den selva i nos ta bai lucha atrobe,” asina el a splika.
Komo un forma di speransa pa tòg yega un solushon duradero, presidente Juan Manuel Santos, a alargá “sese-de-fuego” (paro di tira) te ku fin di aña. Pa su esfuersonan den e proseso, Santos a risibí e premio Nóbel di pas.
Riba e pregunta na Mijmeijer, si e ta deseá na bolbe Ulanda, el a kontestá: "Mi no a bai Colombia pa hasi guera. Tin hopi pa konstruí akinan. Lo mi ta tin gana di mira mi famia na Ulanda, pero esei no ta mi prioridat”. Nijmeijer ta na Cuba. Tin un demanda di búskeda di parti di Merka kontra di dje. Colombia a primintié ku lo dun’é amnestia, pero no ta mucha kla si e lo ta liber-liber den otro pais tambe.


text:
Kram Na Tripa Serka Un Bebi, Kousa i Tips!
Den e promé simannan di un bebi su bida e por tin hopi kram na tripa. Esaki no ta sosodé ku tur bebi. Kousa E kousa di esaki ta dor di ku su tripanan no a desaroyo kompletamente ainda. Apesar e tin ku kustumá ku e alimentashon ku e ta haña. Sòru pa e bebi bebe trankil anto ku e respu despues di kada alimento. Si e bebi bebe muchu lihé, airu por drenta i…
Bebi: Desarojo Di Un Bebi Den Su Prome Luna
Aki nos ta ta trese pabo un par di punto tokante desarojo di un bebi den su prome luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Bo bebi den su prome luna ta rekonose bo stem, ta rekonose e diferente holonan i ta komunika ku bo por…
Bebi: Desarojo Di Un Bebi Den Su Di 6 Luna
Aki nos ta trese pabo un par di punto tokante desarojo di un bebi den su di 6 luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Den e di 6 luna di un bebi E bebi ku tabata drumi hopi awor ta un bebi investigador yen di…
Bebi: Desarojo Di Un Bebi Den Su Di 5 Luna
Aki nos ta trese pabo un par di punto tokante desarojo di un bebi den su di 5 luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Den e di 5 luna di un bebi Den e periodo di 5 luna di bo bebi e por bai strek…
Bebi: Desarojo Di Un Bebi Den Su Di 4 Luna
I bo bida komo mama den su di 4 luna. Aki nos ta trese pabo un par di punto tokante desarojo di un bebi den su di 4 luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Den e di 4 luna di un bebi e ta bai…
Bebi: Desarojo Di Un Bebi Den Su Di 3 Luna
Aki nos ta trese pabo un par di punto tokante desarojo di un bebi den su di 3 luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Den e luna aki e bebi por bai distingi sonidonan ku e rekonose i sonidonan ku e no rekonose. E lo…
Bebi: Desarojo Di Un Bebi Den Su Di 2 Luna
Aki nos ta trese pabo un par di punto tokante desarojo di un bebi den su di 2 luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Un bebi entre 5 i 8 siman ta lagabo mira un sonrisa. Ku esaki nos kiermen ku prome e tabata hari…
Bebi: Yora I Konsola
YORA Ora un yu yora ta e uniko manera cu e por lagabo sa ku algu ta molestiele. Segun bo konose bo yu, lo bo rekonose kada un yora di dje. I asina lo bo por sa kiko falte. Yoramentu por ta un señal di: Ku e tin kalor Hamber Ku e tin frieuw E ke atenshon Kramp na barika Un ruman ta tentele Un bruki shushi E tin cu kustuma cu un ambiente nobo…


text:
Diahuebs mainta un grupo di persona preocupa a bay personalmente na Centro di Justicia pidiendo un permiso pa tene un marcha cu manifestacion na gobierno pa exigi acceleracion di e investigacionnan pa cu e declaracionnan haci pa Mr. Bosman na Hulanda unda ta bisa cu tin hendenan cu tin cu bay sera pa e gobernacion di e ultimo 10 añanan cual tambe ta inclui gobernantenan di e gobierno acual.
0 thoughts on “Grupo di ciudadano kier y ta exigi detencion di corruptonan mesora y a haci peticion pa tene un marcha exigiendo esey mesora.”
-
Hahahahayh cuminsa cu status aparte bin ariba !


text:
Biba den kunuku
Na Boneiru tin un skarsedat grandi di kas pa hür pa esnan ku un salario normal. Tambe tin skarsedat di kas ku ta na benta i ku ta kai bou di e limite di e fondo di garantia pa hipotek. Pa tal motibu lo konstruí riba Landgoed Bolivia kasnan pagabel pa hür i pa bende di moda ku e oferta di kas riba merkado di Boneiru ta den balansa. Esaki lo hasi tambe e chèns mas grandi pa e habitante lokal por haña un bibienda adekuá. Pa esnan ku ta deseá un kas den e segmentu mas karu, esaki tambe ta posibel. Aktualmente ta prosesando e plan aki den e “Ruimtelijk Ontwikkelingsplan Bonaire”.
Interesá pa biba riba Landgoed Bolivia? Aboná pa e buletin informative.


text:
WILLEMSTAD, Curacao — Fiskal Mayó (HovJ) di Ministerio Públiko Kòrsou, sr. Heiko de Jong, a sinta na mesa djaweps mainta ku un delegashon di organisashonan ku ta sali na defensa di bestia riba nos isla.
E delegashon tabata konsisti di Karin Wooning, Mirjan Seppenwoolde i Siegmond van Lamoen. Nan a represent e organisashonan Curaçao Animal Rights Foundation (CARF), Stichting Dierenhulp Curaçao, Stichting Dog, Pets Rescue Curaçao, Kuida Kabai, Resue Paws Curaçao, i-Animal Foundation i Alle Hadoc.
Nan a uni nan mes den e organsiashon “Platform Dierenwelzijn Curaçao”.
E reunion a dura mas ku un ora i a trata varios topiko di interes pa e representantenan di kwido di bestia. OM di su parti a priminti di bai duna atenshon na maltrato di bestia riba su pagina di Facebook. Lo bai mustra a base di Kodigo Penal di Kòrsou ku maltrato di bestia ta kastigabel pa lei.
Tambe di parti OM a priminti di bai duna mas atenshon na e tema ora risibi keho ku suidadanonan ta entregá na polis.
Representantnan di “Platform Dierenwelzijn Curaçao” i Fiskal Mayó a eksperensiá e reunion komo hopi positivo.
A palabrá entre otro ku lo bin un reunion di follow-up pa sigi trata e topiko.


text:
La Casa de los Famosos a habri su portanan dia 24 di augustus pa 16 celebridad, cu a acepta e reto pa convivi bou di mesun dak den completo aislamento di e mundo exterior, mientras nan pasonan tabata ser vigila pa mas di 50 camara y 60 microfon 24 ora pa dia, 7 dia di siman.
Awe nochi, casi 3 luna despues di loke a bira e cas mas famoso di television hispano, lo cera su portanan cu un ultimo episodio di 3 ora di duracion, completamente live a traves di e pantaya di Telemundo como tambe riba e website di e canal.
Awe lo proclama e ganado di e reality show exitoso aki, cu ta un proyecto di Telemundo. E cinco celebridadnan cu a keda den e cinco finalistanan pa e final ta: Alicia Machado, Cristina Eustace, Pablo Montero, Manelyk González y Kelvin Rentería.
Un di nan lo gana e premio di $200 mil dollar. Pa yega te na final, e streanan cu a keda como finalista mester a pasa den hopi cos. E publico lo dicidi ken lo bira e ganado atraves di un votacion riba e pagina di Telemundo.


text:
Durante un anochi ameno Kosmetikos distribuidor, exclusivo di e marca Covergirl na Aruba, a lansa e coleccion “Spectrum” oficialmente na Aruba cu inspiracion riba hende muher di color. E evento a tuma lugar na “Indoor Cunucu”, unda a presenta e coleccion cu ta consisti di; Eye-Shadows, Blushes, Contouring Kit, EyeLiners, Foundations, Lipsticks y Lipgloss. Locual ta resalta di e coleccion aki ta, cu e pigmentnan ta intenso y cu e propiedadnan, pa mantene bo cuero hidrata, pero alavez elegante.
Home Magazine News Flash SPECTRUM


text:
ORANJESTAD,Aruba
Diasabra anochi Minister di Cultura tabata presente na ‘Honor to Connor’ Steelpan Extravaganza dilanti Charlie’s bar na San Nicolas na unda tur presente por a disfruta di e musica di steelband di The Aruba Invaders Steel Orchestra. E tabata e segundo edicion di e bunita evento na honor di e fecha natalicio di e pionero, maestro, trahador y tuner di steelpan, sr Edgar Connor den felis memoria. Minister Maduro ta gradici famia Connor cu ta tene e tradicion y arte di tocamento di steelpan bibo den nos cultura di Aruba.


text:
ORANJESTAD,Aruba
Como resultado di e crisis actual di COVID-19 cu a afecta nos economia drasticamente companianan ta pasando den un periodo hopi dificil y esaki mas cu claro tin su efectonan tambe pa e trahado. Departamento di Labor & investigacion (DAO) ta wordo acerca cu diferente pregunta di parti trahado riba kico ta nan derechonan. No mester lubida cu berdad nos ta den un crisis sin precedente pero e Leynan Laboral ta na vigor y mester tene cuenta cu esakinan. E preguntanan cu mas ta bin dilanti na e momentonan aki ta como lo siguiente:
1. Mi dunado di trabou por mandami tuma vakantie obligatorio?
Den caso cu e trahado tin un cantidad di dianan di vakantie acumula e dunado di trabou por manda e trahado tuma parti di esakinan como vakantie obligatorio. Ta consehabel pa keda cu un saldo di por lo menos 5 dia di vakantie. Mester tene cuenta si cu pa e dianan di vakantie e trahado mester ricibi su salario completo (si salario ta variabel salario basico plus averahe di comision) manera acorda den contrato laboral. Mescos ta conta si enbes di vakantie ta tuma timeback.
2. Mi dunado di trabou por baha mi oranan di trabou y mi salario?
Condicionnan di trabou manera cantidad di oranan di trabou como tambe salario no mag di wordo cambia sin aprobacion di e trahado. Pues den e momentonan dificil aki prome cu e compania por haci cambio na e condicionnan di trabou e mester presenta su plan na e trahadonan cu e medidanan necesario pa mantene tur hende na trabou. Esaki lo por encera cu por yega na un acuerdo cu e trahadonan pa baha e oranan di trabou y e salario. E trahado di su banda a base di solidaridad pa su coleganan y pa tur por mantene nan trabou lo mester bay di acuerdo cu un propuesta rasonabel di parti dunado di trabou.
3. Mi dunado di trabou por mandami cas sin pago?
Den caso cu e dunado di trabou ya e tuma medidanan necesario manera baha oranan di trabou y salario of no tin ningun actividad mas di compania y e ta bin den problema financiero grave por yega e momento cu e ta haye obliga di manda trahadonan cas a base di no work no pay. Esaki no mester ta e prome alternativa di e compania pero e ultimo recurso den caso cu no por haci nada otro! Den caso cu e trahado no ta ricibi salario of a bay atras den salario y ta ricibi menos cu Afl. 950,- pa luna e trahado por aplica pa ayudo financiero di Gobierno pa medio di e Fondo di Asistencia Social di Emergencia (FASE). Por tuma contacto cu fasehelpdesk na tel: 2800707 of registra online via website www.fasehelpdesk.com.
4. Mi dunado di trabou por kitami di trabou pa motibo di e crisis actual di COVID-19?
E crisis actual di COVID-19 no ta un motibo valido pa retiro. Segun maneho di Minister di Labor no lo honra ningun peticion pa retiro a base di e crisis actual. Pa bin na remarca pa ayudo financiero di Gobierno pa medio di e Fondo di Asistencia Social di Emergencia (FASE) e trahado mester ta den servicio di un dunado di trabou. Den caso cu e trahado wordo acerca pa e dunado di trabou pa yega na un acuerdo mutuo pa termina e relacion laboral e trahado ta liber pa acepta esaki y lo mester evalua pa su mes si tuma e pakete aki ta mas faborabel pe na e momento aki y asegura su mes cu esaki ta inclui por lo menos pago di tur su derechonan segun nos Leynan Laboral.


text: KRALENDIJK – Ernst Wesselius di 75 aña di bida, kende no ta un deskonosí na Boneiru a fayesé djabièrnè 1 di Novèmber. E tabata na Colombia debí na situashon di su salú i no a sobrebibí. Un notisia lamentabel ku a yega Boneiru djabièrnè último. Wesselius tabata eks fiskal di ministerio públiko pa hopi aña. El a traha komo abogado representando abogado David Kock di Aruba na Boneiru. Esaki tabata despues ku el a baha ku penshun komo fiskal. E tabata un persona ku ta duna informashon personalmente i a trese un dimenshon nobo den e forma kon atendé ku prensa. E tabata un persona ku tabata biba den e komunidat, komuniká ku prensa i e suidadano. Despues e tabata simplemente disfrutá di su penshun. Di parti di Radio Live 99.9 FM Pas na su restunan i forsa pa famia den e momentunan difísil ku pèrdida di nan ser kerí.


text:
Un rato pasa, despues di reunion cu e ekipo di maneho di e crisis di Coronavirus, Minister Dangui Oduber di Turismo, Salubridad Publico y Deporte a anuncia adaptacion di e maneho mas estricto cu ta drenta na vigor mañan diahuebs y lo keda vigente te dia 31 di maart 2020.
- Entrante mañan TUR establecimiento mester ta cera pa 8:00PM. Ta referi aki na Supermarket, Mini Market, Convenience Store y HORECA)
- Entrante mañan TUR casino, cinemas y gyms lo mester ta cera.
- Botica na warda lo keda habri, pompstation, drive thru y delivery.
Tin prijs maximo pa productonan necesario pa crisis:
Gobierno di Aruba a anuncia tambe cu actividadnan deportivo den grupo tin cu stop di tuma luga. Tur e actividadnan ta causa aglomeracion di hende y contacto entre hende, cual ta e fuente cu ta plama e virus. Esey nos mester evita cueste loke cueste.
Gobierno ta urgi tur ciudadano pa tene bon cuenta cu esaki y pa cumpli cu e reglanan pa asina yuda evita cu e virus plama.


text:
Kuida bo djentenan
Mantené un bon higiena di bo boka
Prevení ta mehor ku kura.
Kontakto ku otro hende ta kuminsá ku un kombersashon o un smail. Bo no ta haña un di dos chèns pa hasi un promé impreshon. Djentenan bunita ta duna bo mas konfiansa den bo mes. Banda di e tratamentu na un dentista tin tambe kosnan ku bo mes por tene kuenta ku ne pa bo tin djente i un boka salu.
Aki nos ta pone un par di teps pa bo:
- Skeiru djente dos biaha pa dia, pa alomenos 2 minüt: e fluoride den e pasta di djente ta kuminsá traha despues di 2 minüt
- Kòrda skeiru bo lenga tambe: bakterianan ku keda riba bo lenga dor ku bo no a skeiru bo lenga ta pone ku bo boka lo bai hole
- Usa un skeiru elektróniko: ta mas efisiente. I e ta sòru pa e plak riba djente kita I bo tin ménos chèns di haña infekshon di karni di djente
- Usa pasta di djente ku fluoride: e fluoride ta sòru pa bo djentenan ta ménos vulnerabel pa atakenan di zür di bakteria. Ta p’esei or abo kaba di skeiru bo djente no spula bo boka masha ku awa sino tur e fluoride ta kita
- Usa ilu dental pa limpia entre djente, un rager o un tutpik: aunke ku bo skeiru djente bakteria por keda atras. Esaki ta bini dor ku e skeiru di djente no por drenta den tur e espasionan chikitu i asina bakteria te keda atras lokual por pone ku bo por haña buraku den djente


text:
E cifranan di dialisis ta basta alarmante pa un isla chikito manera Aruba, ta loke Raiza Vrolijk, enfermera specialisa den e area aki a duna di conoce durante un charla cu ta dr. Horacio Oduber Hospital ta organisando.
E charla cu ta hiba e lema di âPrevencion pa deteccionâ tabatin su prome sesion na Cas di Mito (MFA Paradera) unda expertonan den e specialismo aki a hiba palabra.
Vrolijk a splica cu a base di cifranan cu ta wordo duna tur aña a base di dialisis, tin un proyeccion cu ta mustra cu Aruba ta den e top 6 na mundo, di pashentnan nobo cu ta cuminsa dialisa. âEsaki ta cifra basta alarmante pa un isla chikito,â el a bisa. Tambe tin un pronostico duna cu pa aña 2040 malesa di Riñon ta den e top 5 malesanan cu ta conduci na un morto prematuro.
Cu e tipo di charlanan aki kier encurasha e hendenan pa un bida saludabel pasobra malesa di Riñon por wordo preveni.
Awe, diamars, tin otro charla e biaha aki na MFA Savaneta, cuminsando pa 6âor di atardi. Raiza Vrolijk mes lo ta un di e oradornan, pero tambe tin e team di pre-dialyse di hospital, dietista (riba nutricion) y e nefroloog cu lo papia riba e procedura di dialisis y loke por haci pa evita malesa di Riñon.
Vrolijk a duna cinco tip cu por yuda: Si ta sufri di presion halto of sucu, haci tur lo posibel pa controla nan; haci ehercicio di minimalmente 30 minuut pa dia; come fruta y berdura; evita cuminda procesa y bebe suficiente awa pa e curpa por haci su trabou.
âTur cos nos lo por evita, pero moderacion ta e yabi. Kisas no por kita tur cos, pero moderacion ta importante. Mester siña pueblo kico ta cuminda cu nutricion, kico ta saludabel y kico no pa cada persona por guia su mes miho ora di cumpra algo di come,â Vrolijk a splica.
El a haci un invitacion no solamente na pashentnan di dialisis, pero tur ciudadano pa acudi na e charla awe tardi 6âor na MFA Savaneta, y lo finalisa pa 9âor di anochi. E ta un anochi yena di informacion cu por yuda e ciudadanonan cuida nan mes miho. Tambe lo tin un caminata mañan, 11 di maart, cuminsando na Brandweer banda di aeropuerto, pasa riba Linear Park y yega te na West Deck (5 kilometer) y bolbe Brandweer. Ambos evento lo ta gratis pa participantenan.


text:
ORANJESTAD: Dia 29 di december Minister Endy Croes a ricibi bishita di e 19 bes campeon mundial di windsurfing Sarah-Quita Offringa. Den aña 2021 e reina mundial di windsurfing a logra dos titulo mundial den ‘Freestyle’ y ‘Slalom’. Un hoben cu sigur a demostra cu disciplina y determinacion bo ta logra cosnan grandi.
Durante e reunion ameno e mandatardio di deporte a presenta e reconocemento Baluarte di Deporte na Sarah -Quita y a gradici’e pa su dedicacion, pasion y aporte den deporte di windsurfing y cu pone Aruba su nomber briya y resona internacionalmente. Danki Sarah –Quita, Aruba ta orguyoso di bo!


text:
E dos casinonan di Wind Creek, esta Crystal y Seaport Casino ta cera temporalmente. No ta nan so, sino Island Gaming, cu ta maneha e The Casino na Hilton Resort y Liv Casino na Barcelo tambe a anuncia cu nan ta cera tanten cu tin crisis di Coronavirus na Aruba. E trahadonan lo haci otro trabounan mientras cu e casinonan ta cera pa publico.
Awe e compania Wind Creek a anuncia cu debi na e peticion di Gobierno di Aruba relaciona cu Coronavirus pa practica distanciamento social, cu nan ta sostene e iniciativa aki dor di cera ambos casino. Nan a informa cu ora cu ta responsabel pa habri bek, nan lo haci esey atrobe. Pa e ora ey por sigui brinda servicio sigur y dependiente na Renaissance Aruba Resort & Casino. E casinonan ta cera den e marduga di dialuna pa diamars pa 4:00am.
Di otro banda Island Gaming cu ta maneha The Casino y Liv Casino tambe a tuma e mesun decision, di cera e dos casinonan pendiente pa bon un solucion pa e retonan pa salud publico reinando riba nos isla. Na momento cu ta responsabel pa nan empleadonan y nan huespednan ta hunto bou di un solo dak den un casino, e ora lo habri atrobe.
Gobierno a anuncia diadomingo anochi cu entrante mañan diamars lo no permiti turistanan yega Aruba mas riba avion. Lo nenga nan entrada na Aeropuerto pa cual mayoria aerolinea a anuncia caba di lo stop vuelonan pa nos isla. Pa awor lo ta solamente pa transporta e turistanan cu tin na Aruba ainda, pa nan pais natal. Bisando esey, e siguiente tres simannan lo ta keto pa cual mayoria negoshi lo manda trahadonan cas cu vakantie obligatorio y otronan hasta lo perde nan trabou.
Den e cuater casinonan aki, no a anuncia kico lo sosode cu e empleadonan, cu awor probablemente lo tuma vakantie y spera miho temponan na cas den seno di famia.


text:
Cacho perdi: please ban yuda e doño haya su cacho stima bek
Tanki Flip:
Aero ta un puppy cu lo a logra di huy for di cura di su cas na Tanki Flip diamars mainta. Aero ta un puppy di 9 siman bieu. E no tin banchi, e ta preto cu creme. E ta gordito, hopi lief y speels.
Su doño ta hopi tristo desde cu Aero a desaparece. Si bo por tin cualke informacion of si bo por tin e den bo poder., please contact e donjo na 5925577 of por message nos di Arubanative.com via nos Facebook messenger of email info@arubanative.com.
Ban sigui share y asina yuda Aero yega su cerca su doño bek, cu ta stim’e hopi y ta haya hopi falta di dje.


text:
Tag Archives: invordering
Parlamento a aproba e ‘Landsverordening tijdelijke loonsubsidie’.
Diamars 30 november 2021 Parlamento di Aruba a aproba e Landsverordening Tijdelijke Loonsubsidie. Cu e aprobacion aki a formalisa e autoridad di SVb pa colecta sumanan di loonsubsidie cu dunado di trabao a ricibi di mas. Despues di e anuncio oficial di e landsverordening aki SVb lo reinicia e procedura di colecta di e siguiente… Mas Informacion
Email cu Resumen Debe y Credito SVb
Diasabra 11 di mei 2019 SVb a cuminsa e proceso pa manda un resumen di debe y credito na tur doño di trabao registra na SVb. Tur doño di trabao di cual SVb tin un email a ricibi (algun) di e documentonan aki: – Cuenta(nan) habri di premie Seguro di Malesa y Accident (ZV/OV); –… Mas Informacion
Peticion Debe & Credito SVb
Entrante 22 di augustus 2018 Banco di Seguro Social Aruba SVb a cera e formulario pa peticion Debe & Credito na SVb, cual awor solemente doñonan di trabao cu ta registra riba e website di SVb por habri y yena. Esaki pa evita cu e informacion aki por wordo manda na un persona cu no… Mas Informacion
Ceramento di Algun Departamento di SVb
En conexion cu actividadnan interno, awe entrante 12:00 pm e siguiente departamentonan di SVb ta cera: Premieheffing Invordering Externe Controle Uitkeringen ZV/OV & Cessantia Mayan tur departamentonan menciona ta habri na e orarionan normal atrobe. Nos ta ofrece nos disculpa pa cualkier inconveniencia.
Ceramento di Dpto. Inning & Invordering
Banco di Seguro Social Aruba SVb ta anuncia cu en conexion cu actividadnan interno, oficinanan di SVb di dpto. di Inning y dpto. di Invordering situa na Vondellaan ta cera pa publico mayan mainta diaranson 18 di januari 2017. Merdia 13:00 pm tur e departamentonan menciona ariba ta habri atrobe. Nos ta ofrece nos disculpa… Mas Informacion
Anuncia Relaciona cu Ceramento di Oficina di SVb
Banco di Seguro Social Aruba SVb ta anuncia cu en conexion cu actividadnan interno, oficinanan di: • Premieheffing (Inscripcion) • Externe Controle • Invordering ta cera pa publico dialuna mainta 13 juli 2015, te cu 10:00 am.


text:
comision atleta
-
News
Jordy Presidente nobo Comision Atleta
Jordy Groters a bira e presidente nobo di e Comision di Atleta di Comite Olimpico Arubano. E ex-seleccionado di Aruba…Read More »
-
News
Presupuesto 2019 aproba
Federacionnan miembro a aproba e Plan di maneho y Presupuesto 2019 di Comite Olimpico Arubano Dialuna anochi Comite Olimpico Arubano…Read More »
-
News
Resultado eleccion Comision Atleta
Atletanan a eligi miembronan di Comision di Atleta. Dialuna atardi, COA a tene un conferencia di prensa pa amuncia e…Read More »
-
News
Conferencia di Prensa Comision Atleta
Resultado Eleccion Comision di AtletaRead More »
-
News
Make your vote count! Jordy Groters
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
News
Make your vote count! Kamilah Dammers
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
News
Make your vote count! Jemal Le Grand
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
News
Make your vote count! Kyra Hoevertsz
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
News
Make your vote count! Allyson Ponson
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
News
Make your vote count! Quincy Breell
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »


text:
Eskándalo seksual di atleta na Rio, ta poné pèrdè medaya pa su país.
Komité Olímpiko brasileño a sanshoná e saltadó di trampolín Ingrid de Oliveira, despues ku a sali na kla ku el a mantené relashon seksual hinter anochi ku e atleta di remamentu, Pedro Gonçalves, nèt promé ku e mester a kompetí. E situashon a bira konosí, despues ku Oliveira i su kompañera di kamber i den kompetensia, Giovanna Pedrosa tabatin un presentashon malísimo den nan prueba di salto. Komité Olímpiko di Brasil a pidi e atletanan, ku tabata faborito pa gana e prueba, pa un splikashon. Na e momentu ei Pedrosa a basha abou ta kiko a pasa. Según e atleta, e anochi promé ku e kompetensia, Ingrid a pidi Giovanna pa laga e kamber liber pa e por pasa anochi ku Pedro Gonçalves. Algu ku el a ninga na promé instante, argumentando ku nan mester sosegá pa por rindi di forma adekuá e siguiente dia. Finalmente, segun medionan brasileño, Giovanna lo mester a sede debí na e insistensia di Ingrid i ku komo resultado ku e pareha a finalisá na último posishon den e buèlta di klasifikashon. P’esei Komité Olímpiko brazileño a pidi splikashon na e dos altletanan.
E loke ku Ingrid, ganadó di medaya di plata den Weganan Panamerikanoa hasi, a kousa un daño na su ekipo i su pais. “Tur hende por komete un eror”, Ingrid a deklará den un reakshon. Su fayo a kost’é un opshon riba medalla pa su país.


text:
Despues di a ricibi un invitacion special di FIFA, e vice-presidente di Caribbean Football Union (CFU), ing. Richard Dijkhoff diasabra ultimo tabata invitado na e celebracion di apertura di e “FIFA World Cup Qatar 2022”. E ceremonia a tuna luga na FIFA Fan Festival Hospitality na Al Bidda Park na Qatar. E opening celebration aki tabata un espectaculo nunca bisto. Den un forma unico Qatar a yama bonbini oficialmente na e World Cup 2022.
Despues di a celebra e apertura, diadomingo Richard Dijkhoff tabatin e honor di a presencia e ceremonia di apertura di e Copa Mundial 2022 na stadion Al Bayt na Qatar. Aki e pais cu ta host e torneo a percura pa un tremendo show pa inaugura e Copa Mundial di Futbol pa aña 2022.
Despues di un tremendo show a sigui e wega di e pais anfitrion Qatar contra di Ecuador. Den un stadion repleto cu fanaticonan di ambos pais y demas invitadonan, e ekipo di Ecuador a vence e seleccion di Qatar 2-0. Impresionante tabata e reaccion di e publico den stadion despues cu HH Sheikh Tamim bin Hamad Al Thani a duna su discurso y a duna inicio na e torneo mundial aki.
Durante su estadia, ing. Richard Dijkhoff a tene diferente reunion cu diferente ehecutivo di FIFA y dirigentenan di varios federacion y a intercambia di ideanan y di experiencia pa asina e por duna un miho contribucion na desaroyo d e deporte futbol den Caribe.
Como vice-presidente di CFU, ing. Richard Dijkhoff tin un tarea hopi importante pa cu e otro miembronan ehecutivo, manera e mester yuda maneha, dirigi y administra e organisacion internacional di futbol den Caribe na bienestar di su 31 federacionnan.
Tabata dianan intensivo pero alabes impresionante y educativo pa asina e por sigui desaroya y gana mas experiencia y conocemento. Awo ta keda un wega mas pa bishita cual lo ta e wega entre Senegal contra Hulanda diamars awor na Al Thumama Stadium na Qatar.
TOCANTE ING. RICHARD DIJKHOFF
Un biaha mas ing. Richard Dijkhoff ta representa nos isla internacionalmente, cu ta haci nos masha orguyoso. El a sirbi pa dos termino sigui den e funcion di presidente di Arubaanse Voetbal Aruba (AVB), a cera un netwerk di contacto grandi y prominente den henter nos region. Separa di esey a logra cambionan drastico den desaroyo y innovacion di futbol, pa cual Caribbean Football Union y CONCACAF ta sigui haci uzo di su experiencia y experticio pa yuda otro islanan den nos region. Na CONCACAF el a cera un amistad estrecho cu e presidente di e federacion, mescos cu e secretario general. Ambos ta kere totalmente den su conocemento y ta haci bon uzo di e “storia di exito di Aruba” pa logra cambio den otro mercadonan tambe. Pa dos termino caba e ta ocupa e funcion di vice-presidente di CFU.
TOCANTE FIFA
A funda FIFA dia 21 di mei 1904 y ta e organisacion na cabes di e deporte di futbol, futsal y beach soccer. E ta responsabel pa organisa torneonan internacional, manera e Copa Mundial, cu a cuminsa desde aña 1930 y e Copa Mundial Femenino cu a start na 1991. Mester menciona cu ora a funda FIFA na 1904 tabata pa supervisa e competencianan internacional entre a asociacionnan nacional di Belgica, Dinamarca, Francia, Hulanda, Spaña, Suecia y Suisa. Su oficina principal ta na Zürich y awendia ta conta cu 221 miembro di asociacionnan nacional. Tur miembro di FIFA mester ta miembro tambe di un di e 6 confederacionnan regional, den cual a parti mundo. Nan ta Africa (CAF), Asia (AFC), Europa (UEFA), Norte-Centro America y Caribe (CONCACAF), Oceania (OFC) y Sur America (CONMEBOL).
TOCANTE CFU
Caribbean Football Union (CFU) ta e organisacion representante dje asociacionnan di futbol den Caribe. E ta representa 25 nacion miembro di FIFA, como tambe 6 teritorio no afilia na FIFA. A establece e Union na januari 1978 y su Asociacion Miembro ta competi den region di CONCACAF. Tambe CFU ta atende cu competencia den desaroyo, inclui ‘Challenge Series’ femenino, mucha homber y mucha muhe.


text:
DIKTADO DIA INTERNASHONAL IDIOMA MATERNO DEDIKÁ NA MONICA CLARINDA
DIKTADO DIA INTERNASHONAL IDIOMA MATERNO DEDIKÁ NA MONICA CLARINDA
Kralendijk – E aña akí diktado na papiamentu ta dediká na outor Monica Clarinda, ku a skirbi vários buki pa mucha na papiamentu. SKAL i Fundashon Akademia Papiamentu a skohe Clarinda pa su dedikashon na idioma papiamentu. Pa basta tempu kaba ta organisá diktado na papiamentu riba Dia Internashonal di Idioma Materno, esta 21 di febrüari. Meta prinsipal di e diktado ta pa krea konsientisashon pa papiamentu i pa skirbimentu di e idioma segun ortografia ofisial.
Djabièrnè 21 di febrüari ta organisá diktado na papiamentu pa hende di 60 aña i mas i pa públiko en general, Hende di 60 aña i mas por partisipá 10:00 or di mainta na un diktado na Biblioteka Públiko na Kaya Gramèl na Antriòl. Públiko en general por partisipá na e diktado 19:00 or na Biblioteka Públiko. Esnan ku ke partisipá na diktado pa hende di 60 aña i mas òf pa públiko en general por akudí libramente na biblioteka. Djaweps 20 di febrüari tabatin diktado pa skol básiko. Banda di esei e aña akí Komunidat di Skol Boneiru a partisipá pa di promé biaha na e diktado.
Papiamentu ta un idioma usá den tur gremio di nos komunidat i ta papiá pa un mayoria grandi na Boneiru. Apesar di papiamentu su historia, el a sa di surpasá tur lucha i kolonialismo. Gobièrnu a ofisialisá uso di nos idioma materno den korespondensia ku su pueblo i ortografia pa Boneiru. Pueblo por ta orguyoso di su idioma materno.


text:
METEO ta anunsiá Kódigo Oraño i ta vigilá pa mal tempu.
METEO ta anunsiá Kodigo Oraño i ta vigilá pa mal tempu. Servisio Metreológiko ta alertá pa posibel mal tempu. Balido entre entre 8am pa 4pm. METEO ta pidi pa tene kuenta ku e orario duná ta un balotashon ku no ta indiká e ora eksakto. E ta djis duna un indikashon.
IMPAKTO:
Áwaseru fuerte ku por kousa inundashon i/òf derumbe di tera i baranka den sierto parti di e isla. Ta spera posiblidat di bientunan fuerte ku por pone ophetonan lòs bira un proyektil. Área bou di e nubianan di welek ku bos por ser kompañá pa bahamentu fuerte di aire. E bientu fuerte aki por kousa lokalmente sierto destrukshon riba su ruta. MEDIDA DI PREKOUSHON: Mara ophetonan ku ta lòs pafó i pone bo mes i bo bestianan di kas den seguridat. No usa un depósito chikitu ni palunan aislá pa skonde. No pasa dor di kayanan òf áreanan inundá, kaminda awa ta kuri. Sali for di boto i alehá bo mes for di awa, si esei ta posibel. Saka stèker di aparatonan elektróniko afó i no hasi uso di esakinan durante di un evento di welek ku bos. Usa telefon solamente den kaso di emergensia.
DEFINISHONNAN: Un Boletin Spesial ta ser emití pa eventonan di wer ku ta kousa inkonbeniensia general òf preokupashon den pueblo (ku ta rekerí atenshon i akshon di outoridatnan di brantwer i polis) i ku no por ser deskribí na un manera adekuá den un pronóstiko di tempu regular.
Un Vigilansha pa Mal Tempu ta un anunsio pa ora ku mal tempu ta posibel (chèns di 30 pa 50%) denter di próksimo oranan.


text:
Glennon Eights lo sigui curso ICECP
E curso ta ser organisa pa Olympic Solidarity
Coach Glennon Eights lo sigui e curso di International Coaching Enrichment Certificate Program.
E curso di ICECP program ta wordo organisa pa Olympic Solidarity y Comite Olimpico Mericano (USOC). E ta un curso online y mester atende cu cierto pasantia y tareanan na Colorado Springs, caminda e oficina principal di USOC ta situa. Mirando cu coach Glennon Eights ta bini di e mundo di triathlon, actualmente su persona ta na e ciudad di Tempe, Arizona, pa asina haci su pasantia cu e ekipo nacional masculino di triathlon di Merca.
Diasabra benidero Eights lo biaha pa Colorado pa asina sigui cu su tareanan. Mester bisa cu aserca cu Eights a scohe como su topico di estudio “Long Term Athlete Development” basa riba e cultura y structura di e programa di scolnan na Aruba, e focus lo ta riba nos hobennan. E curso ICECP a inicia dia 14 di augustus ultimo y lo termina den luna di April 2020. Na e momento ey Glennon Eights lo haci un presentacion y defende su tesis den e proyecto cu ela desaroya. Esey lo tuma lugar na e oficina principal di Comite Olimpico Internacional na Lausanne, Suisa.
Comite Olimpico Arubano ta contento di por hasi un inversion den desaroyo di nos profesionalnan y asina mehora deporte pa nos pais.


text:
17 di mart
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
17 di mart ta e di 76 dia di aña (77 den un schrikkeljaar) riba e kalènder gregoriano. Ta resta 289 dia pa sera e aña.
A sosodé[editá | editá fuente]
- 1949 - Na Aruba, Kòrsou, Boneiru, Sint Maarten, Sint Eustatius i Saba ta tuma luga e promé elekshon a base di derechi di voto general pa konstitui e prome parlamento ku ta henteramente elegi. Esaki ta haya e nomber Parlamento di Antias Hulandes ("Staten van de Nederlandse Antillen").
- 1969 - Golda Meir ta bira promé minister di Israel
A nase[editá | editá fuente]
A fayesé[editá | editá fuente]
- 2005 - Ronchi Isa (87), polítiko kurasoleño i promé minister di Antias Hulandes.
- 2017 - Derek Walcott (78), poeta i outor di komedia di Saint Lucia


text:
Publiká riba 21 Mart 2022
Willemstad – Djaweps 17 di mart último, Minister di Salubridat, Medio Ambiente i Naturalesa dr. Dorothy Pietersz- Janga, a tene e promé reunion general ku akshonistanan di ADC. E reunion a tuma lugá despues di un periodo di preparashon riba diferente punto di interes pa ‘ámbos partido.
Durante e reunion, a trata puntonan entre otro relashoná ku funshonamentu di ADC komo e laboratorio nashonal di Kòrsou. E reunion a kana den un esfera positivo i ku optimismo pa futuro. Partidonan tabata hopi kontentu ku e forma kon e reunion a transkurí i tambe e sentimentu ku tin oido i komprenshon pa puntonan ku a keda tres’é dilanti.
Mester bisa, ku Minister Dorothy Pietersz- Janga ta hasiendo hopi esfuerso pa riba un base regular tene reunion ku e kompanianan di Gobièrnu. Esaki sigur ta nesesario pa funshonamentu di e sektor i sigur ora bo ta hiba un maneho transparente pa pueblo. Minister Pietersz- Janga lo sigui ku e bon trabou kaminda ku semper lo pone interes di pueblo na promé lugá. Riba potrèt por mira Minister Pietersz- Janga i miembronan di su gabinete i hunta di komisario i direktiva di ADC.


text:
Un clerigo y su chauffeur a muri na un explosion pega na nan auto. Esaki a herida 7 persona mas. E president di Afganistan, Ashraf Ghani a denuncia e morto di e clerigo ta un atake terorista contra dignidad y futuro di e pais. Niun a tuma e responsabilidad inmediatio di e atake.
Un prome bom a explota na un auto militar, dos militar a resulta herida, vocero di polis di Kabul a informa. Un ora despues, un di dos bom, na e parti nort di e ciudad a mata dos persona, inlcuyendo un clerigo Mohammad Atef, e herida otro dos. Un di tres bom a herida un persona y e di cuatro bom a herida otro dos.
Abdullah Abdullah, presidente di e Conseho Superior di Reconciliacion Nacional del pais, tambe a condena el asesinato di Atef. “Atef tabata un partidario de paz y reconciliacion di e país”, el a bisa comunicado. “Pero, lamentablemente, e enemigos di pueblo afgano a hibe.”
E talibanes tambe condena e morto del clérigo, culpando e agencia di inteligencia afgana sin ofrecer ninguna prueba al respecto. E vocero de talibanes, Zabihullah Mujahid, a bisa cu e insurgentes a haya sa di e asesinato de Atef “cu gran tristeza”, nengando cu nan tabatin culpa den e bom.
Den e ultimo luna, e grupo di estado Islam a tuma responsabilidad di multiple atake na Kabul, incluyendo contra scolnan y institucion educativo cu a mata 50 persona, mayoria di nan studiante. E estado Islam tambe a tuma responsabilidad di tiramento manera obhetivo na e base di Merca na Afganistan.


text:
Forsanan di siguridad Frances a tira gas lacrimogeno y ‘flash-ball’ contra un manifestacion, cu a cuminsa como marcha pacifico pero cu gradualmente a converti den violencia diasabra pasa na Paris.
E movimento di ‘jacket geel’ a convoca nan prome accion pa e aña nobo, den un intento pa mantene presion riba presidente Macron, cu a elimina e medidanan cu tabata concerni prijs di combustibel, pero e accionnan a amplia den direccion di un exigencia pa su renuncia como presidente.
Den e disturbionan di e fin di siman aki un boto restaurant cu tabata mara na oriya di riu Seine a pega candela . Huma y gas lacrimogeno tabata colga riba museo Orsay y e dak di oro di Academia Frances, mientras riot police, casi invisibel na inicio di e marcha, a cuminsa drenta den accion ora e marcha a desvia di e ruta acorda di antemano.
E marcha a logra penetra na avenida Champs-Elysees, e famoso boulevard cu tabata e centro di e marchanan anterior. E prome edificio gubernamental ataca tabata e oficina di e vocero di gobierno Frances, Benjamin Griveaux, cu a ser evacua di su oficina despues cu a destrui e porta dilanti.
E tabata e prome atake riba propiedad di estado desde cu e movimento di jacket geel a cuminsa cu nan accionnan ocho siman pasa. E activistanan a purba yega na e palacio presidencial Elysee, cu ta proteha manera un bunker.
E ultimo demostracion tabata manera un test pa e movimento mes, cu nan apoyo dunando señal di cansancio. Ministro di Interior Christophe Castaner a calcula cu alrededor di 50.000 persona a participa den accionnan na henter Francia diasabra. Polis na Paris a conta 3.500 participante.


text:
ORANJESTAD – Departamento di Impuesto a anuncia cu na e momentonan aki tur contribuyente automobilista por cuminsa haci pago di impuesto di vehiculo di motor di aña 2022. Di e forma aki Departamento di Impuesto ta cumpli cu su promesa di permiti e contribuyentenan pa haci e pago mas trempan, dunando asina mas espacio financiero pa por cumpli. Manera ta conoci, e automobilista por scoge pa paga su impuesto di vehiculo di motor den un solo biaha of den mas biaha haciendo uzo di e servicio di pago parcial.
Servicio di pago parcialPa por facilita e contribuyentenan mas tanto posibel, Departamento di Impuesto ta brinda servicio di pago parcial, mescos cu durante e aña anterior. Cu e servicio aki e contribuyentenan por paga e impuesto di vehiculo di motor delanta y den pida pida. Na e momentonan aki e contribuyentenan tin 4 luna di tempo prome cu e fecha final di 31 di januari 2022 yega. Haciendo uzo di e servicio di pago parcial, e contribuyente por parti e peso financiero durante e lunanan venidero. Esaki ta beneficioso pa por ehempel e contribuyentenan cu ta den dificultad financiero of cu tin mas cu un auto. Pa e empresanan cu tin hopi auto, esaki ta un bon oportunidad tambe pa haci uzo di e servicio di pago parcial.
E condicionnan di servicio di pago parcialE condicionnan pa e servicio di pago parcial ta lo siguiente: Ta paga e impuesto delanta, esta prome cu dia 31 di januari 2022. Ta haci e pago pa luna. Ta paga e suma minimo rekeri sea Afl. 50 of Afl. 200 (depende e categoria di plachi). No por paga menos cu Afl. 50 a menos cu e debe (restante) ta menos. Ta haci e ultimo pago no mas laat cu dia 31 di januari 2022. E servicio di pago parcial ta valido unicamente pa pago di impuesto di vehiculo di motor.Pago minimo ta depende e categoria di plachiE pago minimo pa luna ta depende den cua categoria di plachi e vehiculo ta registra. Aki ta sigui un skema.
Categoria di plachi Suma minimo pa lunaA, V, MFA, MFV, TR, V, B (bus chikito)AG, BR, GAR Afl. 50B (bus grandi), Plachi di nomber, DT, O, T Afl. 200
Online BankingAlabes Departamento di Impuesto ta recomenda su contribuyentenan pa paga via e sistema di Online Banking di Aruba Bank of Banco di Caribe, uzando e metodo di “Bill Payment”. Scoge e Biller: Account DIMP – Motorrijtuigbelasting.
Pa e pagonan online por wordo procesa debidamente, ta importante pa inclui e siguiente informacion:- Persoonsnummer na cual e vehiculo ta registra.- E periodo di cuenta cu ta pagando (por ehempel: 2022).- Number di auto.
Den e casonan aki lo tin cu jena: 12345678-2022-A92345
Pa esnan cu ta haci uzo di e servicio di pago parcial y ta haci pago via banco: por pidi e recibo online despues di completa tur e pagonan di e impuesto. Por pidi e recibo via www.impuesto.aw – Digitale formulieren y scoge ‘Kwitantie motorrijtuigbelasting aanvragen’.
Por acudi tambe na e oficina principal na Camacuri, e MFA-nan of edificio di Post Aruba na San Nicolas pa haci pago.
E fecha final ta 31 di januari 2022Dia 31 di januari 2022 ta ultimo dia cu por paga e impuesto di e prome mita di aña 2022. Pa e vehiculonan cu ta cay den e categorianan MFA, MFV y Plachi di nomber, mester paga e impuesto di aña 2022 completo pa dia 31 di januari 2022.Despues di 31 di januari 2022 no ta posibel mas pa paga e impuesto di e prome mita di aña 2022 den pida pida.Plachinan di number 2022Pa aña 2022 Departamento di Impuesto lo no otorga plachinan nobo. E contribuyentenan automobilista lo sigui uza e plachinan di number actual, esta esunnan cora cu blanco.
Cumpli na tempoNo ta necesario pa warda te ora e fecha final di 31 di januari 2022 ta cerca pa cumpli cu e pago di impuesto. Manera ta conoci, e contribuyente lo haya un boet di 50% pa incumplimento den caso cu no haci pago of haci e pago laat. Sea ta haci pago di impuesto den un solo biaha of den varios biaha, Departamento di Impuesto ta recomenda pa cumpli na tempo y evita asina gastonan innecesario.
ORANJESTAD – Departamento di Asuntonan Economico, Comercio y Industria a base di informacion ricibi manera facturanan di importacion y gastonan relata na producion di webonan local a analisa y calcula e prijs nobo pa webo local, cu lo bira Afl. 6,65 pa un dozijn. Un aumento di Afl.1,02 pa dozijn. Asina e minister di economia a anuncia diamars, 6 di December. Mientrastanto Ee prijs nobo a drenta na vigor 5 december 2022, esta un dia prome.
(ADVERTORIAL)
ORANJESTAD - Como parti di A.T.A. su tarea di mercadea y maneha Aruba como destino turistico, tin diferente proyecto cu A.T.A. ta inverti aden. Ta trata aki di proyectonan tanto di mehoracion di producto como tambe proyectonan di desaroyo di producto. E proyectonan aki ta alinea cu e maneho nacional di turismo. Asina por bisa cu 90% di e gastonan di A.T.A. ta bay na mercadeo y di esaki entre 5% y 10% ta bay na nos producto turistico y e restante ta bay na mercadeo internacional.
ORANJESTAD - Awe, 5 di December 2022 pa 6or di atardi, sindicato FTA a yama un accion di protesta na El Gaucho Restaurant. Motibo di e protesta ta cu desde cu FTA a gana e referendum pa representa e personal na fin di Mei di e aña aki, no ta ricibiendo cooperacion di e empresa pa cu negociacion di un Contrato Colectivo di Trabao (CAO).
ORANJESTAD Vacation Rentals Professionals of Aruba (VRPA) ta sostene pa aplica room tax pa tur vacation rentals. Asina e asociacion cu a wordo funda na aña 2021 cu e meta pa defende e beneficionan di e industria di Vacation Rental na Aruba ta bisa diabierna. Segun e asociacion, nan ta den combersacion cu diferente stakeholders pa haci inicio na un etapa di colaboracion pa yega hunto na e mihor opcionnan pa profesionalisa e sector pa cumpli cu rekisitonan regulatorio. Ultimamente varios gremio ta pone enfasis riba e deber di vacation rentals pa cumpli cu impuesto, ta hopi importante na remarca cu ora ta papia di mercado di vacation rentals profesional, significa cu tur e companianan aki ta cumpli cu nan impuesto. VRPA ta sostene pa aplica room tax pa tur vacation rentals. VRPA ta den combersacion cu Departamento di Impuesto, AHATA y A.T.A. pa propone miho practicanan den regulacion incluyendo, cobransa, acuerdonan cu AirBnB y VRBO.
MIAMI – Aruba tin por lo menos 3 di e 23 miho resortnan all inclusive of cu ta ofrece un of otro tipo di servicio all inclusive segun un lista complia pa TripAdvisor y Expedia. Asina e portal di e canal di television mericano Today (di The Today show:red) ta raporta diabierna. E resortnan di Aruba cu a ‘make the list’, ta #5 Riu Palace Aruba, #10 Hilton Aruba Caribbean y #18 Aruba Marriott Stellaris Casino. Segun e lista, e hotelnan aki ta forma parti di e lista di 23 hotel cu ta ‘perfecto pa bo y bo famia’. Sigur un bon propaganda atrobe pa nos isla.


text:
Sinku hòmber a atraká Kim Kardasian na Paris i bai ku miones na prenda.
Den wikènt sinku hòmber a atraká e modelo Kim Kardasian na Fransia i bai ku vários artikulo for di su vila. Tabata masomenos 3or di mardugá ora sinku hòmber a drenta e vila di Kardasian na París. E hòmbernan tabata bistí na polis, asina e agensia di notisia Reuters ta informá. Nan a hòrta miones na prenda i joya. Den un kaha di prenda tabatin un renchi na balor di kuater mion euro. Ademas vários otro joya na balor di seis mion euro. Bosero di e modelo a bisa CNN ku Kim a spanta hopi pero no a keda heridá. Di otro banda un reportero franses di Sky News ta bisa ku e atrakadónan lo a mara Kardasian durante e akto. Según TMZ, dos di e atrakadónan lo a bui Kim i tapa su boka. Nan lo a hink'e den badkùip miéntras e modelo tabata roga pa nan no mat'é pasó e tin dos yu chikí na kas. Aparentemente e atrakadónan tabata sa bon kiko nan ta hasiendo. Na 2014 kaba, Kim a yega di keda na e vila akí na París.
Kanyne West mester a para un konsierto ku e tabatin na e momentu ei na New York. West tabata den un presentashon na Meadows Music Festival, ora ku mei mei di e tema "Heartless", un di su kolaboradónan a hal'é patras di tarima pa dun'é e notisia. "Mi ta lamentá hopi, pero mi mester para mi presentashon. A surgi un situashon di emergensia den mi famia," asina e artista a bisa e públiko, miéntras tabata falta masomenos dies minüt pa su show kaba.


text:
Oranjestad-E marca di producto femenino Always y su distribuidor na Aruba, Compra Ltd hunto cu ASA-Aruba Soccer Academy ta organisa e prome Always Girls’ Soccer Camp, un iniciativa pa encurasha mucha muhernan na Aruba di 6 pa 16 aña pa purba un deporte nobo of perfecciona nan tecnica di futbol.
E iniciativa aki ta parti di e programa di Always yama #LIKEAGIRL, cu ta motiva mucha muhernan pa sinti comodo cu nan mes y e hecho cu como hende muher bo por logra cualkier meta cu bo pone bo dilanti cu pasion, determinacion y esfuerso.
E Soccer Camp ta exclusivamente pa mucha muhe di 6 pa 16 aña y ta tuma luga dialuna 16 & 17 di Juli na Centro Deportivo Franklin Bareño di 8am pa 12pm. E camp ta conta cu participacion di coachnan certifica di ASA-Aruba Soccer Academy y ta costa solamente Afl. 25.00. Tur mucha muhe cu registra ta ricibi nan t-shirt dry fit di always, nan certificado, refreshments, fruta y un goody bag cu otro productonan di P&G manera Herbal Essences y Secret. Ainda tin algun cupo pa participa, por registra na 5925235 of bishita e pagina di Facebook di Always Aruba pa mas informacion.
Always kier a gradici directiva di Britannia y Centro Deportiva Franklin Bareño pa nan contribucion na e camp aki y tambe na ASA cu pa añas caba ta promove futbol cu un team di mucha muhernan local, cultivando nan talento y pasion pa futbol.
Always tin un relacion cu hende muher rond di mundo pa mas di tres decada, cuminsando den e etapa di pubertad, uno hopi bunita pero cu tambe tin hopi reto. Pa e motibo aki always ta comprometi pa sigui cu e lucha pa evita e drop den confidence cu hopi mucha muher ta experiencia den nan pubertad y stimulanan pa haci loke nan gusta, specialmente deporte, cu confiansa, #LikeAGirl.
Contact:
Ana Maria Ramirez
+ 297 5941933


text:
Oranjestad, St. Eustatius- Alida Francis i Claudia Toet djabièrne pasá a keda nombrá komo diputado nombrá pa gobièrnu di Hulanda.
E funshon di diputado (Government Commissioner) tabata vakante despues ku Marnix Van Rij a bandoná su puesto pa regresá hulanda pa bira presidente di CDA. Francis, for di momentu ku a nombra van Rij a wòrdu nombrá Diputado Suplente. Awor aki Francis a bira Diputado, mientras Claudia Toet a keda nombrá komo Diputado Suplente.
Na St. Eustatius aktualmente Konseho Insular tin un outoridat basta limitá despues ku Hulanda a intervení na aña 2019 i a manda hinter Konseho Insular i Konseho Ehekutivo kas.
Aunke ku, despues di elekshon na òktober 2020 a instalá un konseho insular nobo, poder di e órganonan aki ta hopi limitá ainda. Segun un plan di Sekretario di Estado Raymond Knops, na fin di aña 2022 ta spera ku lo duna tur poder bèk na Konseho Insular. Ta na e momento ei, Konseho Insular lo por nombra su ‘propio’ diputadonan den Konseho Ehekutivo di e isla.


text:
Willemstad, 11 di mei 2022 – Ayera CHATA a organisá e seremonia di rekonosementu di kuartal, “Stars of the Industry” na su miembro, Porto Restaurant Curaçao. Durante e evento aki, empleado i supervisornan di e promé kuartal di 2022 a keda nominá pa varios miembro di CHATA i a keda rekonosé i selebrá. Tur e nominadonan a risbí un regalo pa kortesia di:
Coca-Cola, Grant Thornton i Landhuis Chobolobo.
Tur kuartal CHATA ta enfoká riba diferente kalidatnan personal ku un persona ta poseé ku ta saka e mihó for di nan mientras trahando den e industria di hospitalidat i turismo. E nominadonan di e kuartal aki a keda selektá pa nan perseveransia den trabou i nan dunadó di trabou ta gradesido i hopi kontentu ku nan ta forma parti di nan tim.
“E pandemia a fòrsa nos enfrentá tempunan difisil. Personalmente, pero tambe profeshonalmente i den negoshi. Sinembargo, ya ku nos ta yegando e asina yamá endemic, CHATA ta rekonosé i pone lus riba e echo ku bo a perseverá. Bo a prueba di tin kalidatnan grandioso, bon etika di trabou i bo a sigui lucha sin entregá.” Esaki Direktor di Maneho, sra. Maria-Helena Seferina-Rojas a kompartí. Segun e, ta hendenan asinaki ta hasi Kòrsou su sektor di turismo i hospitalidat destaká i ta kontribuí na un rekuperashon fuerte i konsistente.
CHATA ta orguyoso di kompartí e resultadonan di Stars of the Industry pa e promé kuartal di 2022:
CHATA ta enkurashá sektor kompletu, inkluso tur embahador di turismo, pa sigui perseverá na trabou tur dia dinobo. Ta boso esfuersonan kontinuo ta hasi nos destinashon un paraiso kaluroso pa turista.


text:
ORANJESTAD,Aruba
Gabinete Wever Croes a mal usa confiansa di pueblo pa yega na poder, a mal informa pueblo pa logra esaki y ora cu a forma gobierno, pueblo a wordo castiga den un forma cu nunca a spera.
Miembro di partido AVP, sr Melvin Tromp a mustra cu pa aña nobo, pueblo tin cu prepara su mes pa otro serie di medida, caminda e siguiente etapa di reforma fiscal lo drenta na vigor y cu ora esaki tuma luga, pueblo lo mira su poder di compra sigui desminui.
“Aruba pa dos aña caba a conoce un gobierno cu no tin interes di pueblo na pecho, cu no ta trahando pa pone e hende central, al contrario e unico caminda cu e hende ta central pa gabinete Wever Croes, ta den e pakete di medida cu ta sigui wordo introduci.
Prome Minister Evelyn Wever Croes a declara recientemente cu pa su gobierno ta miho CITGO bay mas pronto posibel for di Aruba, e mesun lider di MEP cu a elogia su primo Glenbert Croes cu el a logra reapertura di e refineria.
E mesun lider di MEP cu a para na porta di e refineria y hasta yama un plasa eynan na plasa Cero, ya cu si tin un solo porciente pa habri e refineria, esaki tin cu tuma luga pero desde cu el a bira Prome Minister, Evelyn no a presenta ningun solucion pa e proceso aki, no a presente ningun compania di tanto cu el a papia cu nan cu lo ta interesa y awor kier pa e refineria bay.
Aki pueblo por mira un biaha mas con e tin un Prome Minister cu ta traha pa famia y amigo, pa sponsornan ya cu tin hopi interes priva ta hunga un rol den e henter e desaroyo rond di e refineria y e ta dunando indicacion cu e kier sirbi e interes di e hendenan aki y no interes di pueblo.
Ta masha fanfaria Prome Minister a anuncia decisionnan riba e cobransa di loonelasting y otro tipo di incentivonan cu su gobierno a introduci na interes di esunnan di menos entrada pero aki ta otro maniobra mas pa manipula opinion di pueblo cu despues ta wordo castiga.
E decisionnan aki no ta na nivel di e medidanan cu su gobierno a introduci y lo sigui introduci den simannan nos dilanti, ya cu mientras cu e ta duna 10 florin cu su decision tuma, di otro banda e lo ranca entre 50 pa 100 florin for di mesun ciudadano aki cu mas medidanan cu ta na caminda.
Den tur bario, den tur sector di comunidad por mira e efecto negativo di un maneho abusivo y sin piedad di gabinete Wever Croes, cu no tin compasion cu pueblo, e mesun pueblo cu el a priminti di lo sirbi.
Nunca pueblo a conoce e gasolin mas barata priminti pa actual Minister Glenbert Croes, tampoco reduccion di prijs di awa y coriente ya cu loke a tuma luga recientemente, ta cu gobierno a duna pueblo dos florin bek, despues di a ranca 20 florin for di su cartera.
Pa pueblo no tin nada positivo, no tin ningun proyecto na caminda, gobierno no tin inversion pa haci y for di sector comercial ya caba tin indicacion cu no tin mucho interes pa inverti den proyectonan bou mando di e gobierno actual.
Mientras cu continuamente gabinete Wever Croes ta papia di debe nacional, un minister kier a bin c’un proyecto cu lo costa pueblo casi 500 miyon florin pa Serlimar, loke tambe lo aporta na e debe nacional pero di repente esaki ya no ta problema.
Tin desaroyonan sumamente preocupante y tur cos ta indica cu mey mey di e luna di Januari aki, Gabinete di Ministernan di Reino lo duna gabinete Wever Croes un ‘aanwijzing’ ya cu simplemente Evelyn y Xiomara no por tene nan mes na palabracionnan haci cu tanto CFT gobierno gobierno di Reino,” sr Melvin Tromp di AVP a declara.


text:
Parlamentario mr. Juan Ady Thijsen a tuma nota di un entrevista den prensa di huez mr. Lemaire unda e huez ta declara y confirma cu e situacion di criminalidad den hubentud na Aruba ta hopi alarmante. Esaki pa parlamentario Ady Thijsen no ta sorpresa ya cu e situacion ki ta conoci pa su persona pero e ta importante pa e pueblo tambe realisa esaki. Nos ta den temporada di eleccion y ta importante pa cuidadanonan para keto, scucha y lesa ora informacion di situacion serio di nos pais ta ser duna manera den e caso aki di huez mr. Lemaire y realisa cu Aruba no por sigui asina. Mr. Lemaire a splica cu e ta constata cu tin casonan caminda hobennan, door cu na cas no ta haya suficiente guia, ta cay riba e mal caminda. El a bisa cu e ta pensa cu si e tabata nan tata e lo no laga nan cay riba e mal caminda. Mr. Lemaire a mustra cu hopi di e hobennan door di e circumstancia di no tin suficiente guia y atencion na cas, ta cay den circulo di amigonan robez y ta core caya. Esey ta haci cu e hobennan ta bay usa droga y horta. Mr. Lemaire ta haya cu e ta un plaga na Aruba y comunidad lo por pensa cu e hobennan no ta haya suficiente castigo.
Huez mr. Lemaire ta di opinion cu en bez di castigo, e hobennan aki mester wordo yuda pa bay bek riba e caminda bon. Esaki por keda logra door di crea un structura di famia saludabel caminda tin hende cu ta mira pa nan y ta percura pa nan bay school. Mr. Lemaire a bisa tambe cu e ta haya hopi alarmante e situacion di formacion di gang den hubentud. E Hues a splica cu e hubentud ta tira riba otro y no ta haci denuncia. Despues bo ta mira con ta tuma venganza riba otro. Parlamentario mr. Juan Ady Thijsen sigur ta nota e sugerencianan di mr. Lemaire pa bin cu accionnan caminda no ta bay sera hobennan den prison sin mas sino ta busca manera pa yuda e hubentud bay riba e bon caminda. Laga e hobennan haya chens di por bay school of sigui cursonan special pa asina nan tin un ofishi y por traha pa mantene nan mes.
Parlamentario mr. Juan Ady Thijsen ta kere cu fuera di relacionnan na cas e situacion social economico malo di nos pais tambe ta un factor determinante den e situacion alarmante di criminalidad cresciente bao hubentud y cu un economia floresciente sigur lo contribui den resolve e problematica di criminalidad bao hubentud.
Tambe ta asina cu desde Parlamentario mr. Juan Ady Thijsen a drenta politica semper un di su metanan ta pa introduci un instituto di coreccion separa pa hobenanan. Tambe mester implementa e ley di ensejansa obligatorio y pa esaki percura pa su instrumentonan ta in place. Pa loque ta castigo Parlamentario mr. Juan Ady Thijsen por bai di acuerdo pa intenta castigonan alternativa pa esnan cu ta cay pa prome bez pero di otro banda mester castigonan mas pisa pa recidivistanan. Parlamentario mr. Juan Ady Thijsen ta pidi pueblo pa informa su mes bon y vota consciente.
Aruba tin retonan grandi su dilanti riba e problematica den criminalidad bao hubentud. Parlamentario mr. Juan Ady Thijsen y partido MEP ta cla pa e reto, hunto p’e cambio sin miedo.


text:
ORANJESTAD – Diahuebs mainta durante un rueda di prensa na garashi di polis na Balashi, Minister di Husticia y Asuntonan Social Sr. Rocco Tjon a papia tocante e procesonan cu a wordo encamina for di luna atras pa loke ta e limpiesa cu mester wordo haci na garashi di polis na Balashi. Ta trata di un problema cu pa hopi aña Cuerpo Policial di Aruba ta wordo confronta cune.
Desde aña 2011 tin algun procesonan cu a wordo poni riba papel y a base di e procesonan aki, tawata haci e tipo di limpiesanan aki. Sinembargo, for di Ministerio di Husticia y Asuntonan Social a logra pa yega na un strucutura y asina a forma un taskforce cu ta consisti di huristanan di Ministerio Publico; cual ta un socio hopi importante, pero tambe di esnan den sector priva.
Tin un motibo pakico a pone e taskforce aki traha di tal manera. Actualmente, tin dos motibo pa cual autonan por wordo aloca na garashi di polis; sea nan ta wordo poni den custodia, of nan ta wordo confisca, y a base di e dos puntonan aki e ta hopi importante pa e procesonan ta bon delinea pa evita cu pais Aruba mester para responsabel pa cierto dañonan. Algun siman atras tawata tin ladronicia na garashi di polis na Balashi y esaki ta un di e motibonan pakico kier percura pa na un forma structural e limpiesa aki tuma luga. Asina ta evita cu garashi di polis, pero tambe e diferente wardanan di polis caminda tambe tin autonan ta wordo staciona, haya nan mes atrobe den un situacion similar, pa motibo cu e ta atacha tambe e seguridad di personal
Actualmente tin un proceso hinca den otro, bou autorisacion di Ministerio Publico, caminda e autonan aki segun ley, cu ya tin un cierto temporada para na garashi, lo wordo destrui, of lo bay un findishi, y pa e motibo ey sector priva a wordo incorpora den esaki, na manera cu expertonan den daño material lo duna conseho di kico mester haci cu cada vehiculo. A haci palabracionnan estricto cu Daltra Antiles N.V. den e caso aki, pues tur e autonan aki lo bay Daltra y nan lo wordo destrui, pa di e forma aki pais Aruba tambe por haya su “fair share” caminda e fondonan aki lo wordo re-usa pa percura pa e seguridad entre otro na warda di Balashi pero tambe na e demas wardanan di polis.


text:
ORANJESTAD – Construccion di e.o. mini canchanan deportivo rond Aruba, cu na final di e Gobernacion aki lo ta 9 en total caba, ta ilustra e rol importante cu deporte tin den maneho di Gabinete Mike Eman I y II, y riba cual lo sigui enfoca den e siguiente Gobernacion. Pa Prome Minister Mike Eman, deporte ta hopi importante den e politica di su Gabinete, ya cu pa medio di deporte ta crea hobennan sano cu ta lidernan di e comunidad den futuro.
Ta hustamente e enfoke poni riba deporte ta loke a trece institutonan internacional di deporte pa brasa proyectonan cu Aruba ta trahando riba dje. Por menciona e aliansa di FIFA, durante nan reunion internacional na Aruba, y COA, pero localmente tambe por a constata un buelta importante y interesante. Den e ultimo aki BoBario a hunga un rol importante. “Nos ta mira deporte como un aspecto importante pa tene hobennan for di caya, pa duna nan alternativanan deportivo pa pasa oranan den forma sano y aleha di problemanan riba caya. Basa riba e perspectiva ey nos a bin ta trahando duro den BoBario pa den fin di simannan yuda clubnan deportivo drecha tribuna, afdak, drecha container cu ta sirbi como clubhuis. Nos a haci hopi trabou boluntario cu BoBario. Tambe nos a cuminsa inventarisa kico mas nos por haci na e canchanan deportivo pa ofrece un alternativa sano di recreo pa hoben y adulto. Aruba tin hopi di e canchanan aki y nan ta haci un tremendo trabou.”
E mandatario ta contento pasobra e institutonan grandi manera FIFA y COA, cu banda di enfoca riba excelencia tambe ta mira mas y mas e aspecto social di deporte. “Esaki ta haci mi hopi contento pasobra den desaroyo di BoBario nos ta mira cada bes mas con importante deporte, arte y cultura ta pa duna hobennan un oportunidad pa despues di scol haci algo sano, algo cu ta tene nan for di caya y traha tambe riba “team building”.” Eman a recorda con den pasado tabatin canchanan, pero di santo y asina mes hoben di tur bario y status social ta bini hunto, cu ta crea amistadnan duradero loke ta percura pa un comunidad mas sano y uni. Esey ta algo hopi escencial,” e mandatario a bisa.
Prome Minister Mike Eman hopi consciente di e necesidadnan Deporte ta y lo sigui forma parti importante di maneho di Gobierno pa logra hobennan sano
ORANJESTAD – Construccion di e.o. mini canchanan deportivo rond Aruba, cu na final di e Gobernacion aki lo ta 9 en total caba, ta ilustra e rol importante cu deporte tin den maneho di Gabinete Mike Eman I y II, y riba cual lo sigui enfoca den e siguiente Gobernacion. Pa Prome Minister Mike Eman, deporte ta hopi importante den e politica di su Gabinete, ya cu pa medio di deporte ta crea hobennan sano cu ta lidernan di e comunidad den futuro.


text:
Publiká riba 14 Febrüari 2022
Willemstad – Sapaté ta un proyekto ku a wòrdu entregá na aña 2001. E proyekto aki ta konsistí di 274 bibienda di kual un parti ta bibiendanan adaptá pa personanan ku desabilidat. E bario a keda repartí den sekshonnan E, H i G. Lamentablemente no a terminá sekshon H, no tin lus di kaya i no tin lugá pa e hóben rekreá.
Minister Larmonie-Cecilia ta di opinion ku kada siudadano tin e derechi pa krese den un bario na unda tin un ambiente saludabel. Den e kuadro aki Minister Larmonie-Cecilia a trese sekretario di Estado, Sra. van Huffelen, mas serka na e realidat den bario di Sapaté.
Durante e bishita Minister i Sra. van Huffelen a bishitá “Blok H”, kaminda huntu ku habitantenan a interkambiá riba problemátika i inisiativanan di e bario. A bishitá SGR-Groep i a terminá e bishita ku un kòmbersashon den grupo huntu ku Sra. Losiabaar (Voedselbank), Sr. Aniceta (buurtregisseur di KPC), Sra. Juliëtte-Pablo (Unidat di Bario), Sra. Kwidama (FKP), Sra. Cicilia (Wijkcentrum Bonam), Sra. Mathilda (Iris Bruyning school) i algun habitante di e bario di Sapaté.
Minister ta wak bèk riba un bishita eksitoso na unda Sra. van Huffelen a biba e realidat di e bario di Sapaté djaserka.


text:
Evelyn Wever-Croes (MEP): Awor t'e ora!
EVELYN WEVER-CROES TA INVITA TUR HENDE PA ACUDI NA PARLAMENTO DIAHUEBS AWOR
ORANJESTAD – E ley di CAFT ta poni pa wordo trata den Parlamento diahuebs awor 27 augustus. Pueblo di Aruba ta wordo invita pa acudi na Parlamento e dia aki, den cuadro di accion AWOR T’E ORA cu lider di MEP a yama dialuna mainta.
“Awor t’e ora cu abo mester lanta y bringa pa bienestar di bo yiunan y nan yiunan. Awor t’e ora cu bo mester bisa Mike Eman y su gabinete cu ta basta di tanto medida contra pueblo. Awor t’e ora cu abo mester puntra Mike Eman ki dia e ta cuminsa hala su faha mara, en bes di masacra e pueblo aki di e forma aki. Awor t’e ora cu bo mester confronta e gobierno y bisa nan pa tene honor na nan mes y entrega nan retiro, pasobra nan a faya.
Cu e ley di CAFT Mike Eman ta entrega nos autonomía financiero na Hulanda, un autonomía cu nos pueblo a lucha duro pa haya, y cu a trese hopi bienestar pa nos pueblo. Mike Eman no tin ningún derecho di entrega e lucha aki. Pesey awor t’e ora.
E siman aki nos lo tene varios reunion di contacto pa informa pueblo, e prome ta mayan diamars na Paradera, rotonde di Yaburibari sigi bai ariba, na bo man robes. Nos lo sigi comparti informacion y presenta prueba dicon Gabinete Mike Eman no por soluciona e crisis financiero c unan a hinca nos aden. Tambe lo tin programanan via televisión y radio. Finalmente mi kier invita tur hende pa tey presente na Parlamento diahuebs awor, pasobra ta solamente si Mike Eman y su ministernan sinti e rosea cayente di nos pueblo, algo por cambia”, líder di MEP a finalisa, bisando tur hende pa keda pendiente di mas detalles di e accion AWOR T’E ORA.
Expresionnan haci den e articulo aki no necesariamente ta refleha opinion di ArenaPoliti.co


text:
KRALENDIJK – Den kuadro di luna mundial di Alzheimer, Fundashon Alzheimer Bonaire a organisá un kaminata djasabra último. Despues ku Evert Piar presidente di e fundashon a dirigí algun palabra, kanadónan a kuminsá kana. Un kantidat di persona a kumpra karchi pa partisipá den e kaminata di djasabra. E kaminata a sali dilanti di hospital Fundashon Mariadal un poko lat, debí na áwaseru ku tabata kai e atardi. Hopi miembro di famia a uni i a kana pasa den algun kaya. Algun persona tabata ku nan kitara i kuarta pa asina animá e kanadónan. Diferente persona a bai den ròl stul, miéntras un miembro di famia tabata kore nan. Despues ku a kaminata a sali i pasa algun kaya, mester a stòp e aktividat i regresá hospital, unda e salida tabata. Manera nan ta bisa, un palu di áwaseru a topa e grupo, loke a pone ku nan no por a kontinuá e ruta palabrá den su totalidat.
Kombinashon di potrèt ta ilustrá salida di e kaminata.


text:
Faltando apenas algun dia pa kompetensia, partisipantenan di e kompetensia literario anual “Arte di Palabra Boneiru” ta hasiendo e último ahuste pa asina por ta fuerte djasabra awor. E aña aki e kompetensia konosé dos tipo di grupo, esta esun tradishonal kual ta hóbennan di skol avansá i komo primisia e hóbennan di grupo 8 di skolnan básiko. En total un kantidat di 23 partisipante.
Preparashon pa e kompetensia ta kulminando ya asina e partisipantenan por deleita e públiko i kompetí ku bunita obra. Tim di hurado tambe ta kalentando pa asina husga diferente obra ku bini dilanti. Komishon di Arte di Palabra Boneiru i Sekshon di Kultura, Arte i Literatura (SKAL) ta reglando e último detaye dje programa di e kompetensia. Ekipo di zonido i imagén ta kasi klá ku e parti tékniko
di e dia. Pa no lubidá, e “coach’’ i mayornan tambe ta den tapara pa sostené i motivá e partisipante pa hasi nan máksimo esfuerso durante e kompetensia. En fin, preparando pa un enkuentro kaminda diferente obra lo trese goso, memoria i harmonia serka tur ku ta bai disfrutá di e kompetensia.
Den tur 4 kategoria, esta poesia eksistente, poesia original, kuenta eksistente i kuenta orginal, tin partisipashon. Partisipantenan di Grupo 8 di skolnan básiko ta Ellyena Janga, Giandra Martis, Trevor Anthony, Raygione Wout, Makaesha Makaya, Keithley Torregrosa, Kaylee Winklaar, Arlene Statie, Maycy Trenidad, Kyrsten Martis, Misheily Alcantara. Partisipantenan di skol avansá ta Yeminah
Maria, Juriëlla Josephia, Jeaniro Dorothea, Emily Frans, Q-Zeally Piar, D’annge Sint Jago, Ramso Coffie, Maria-Luisa Troncon, Irlenska Martinus, Nathaniel Paulo, Alicia Anthony. Pueblo di Bonaire ta invitá pa disfrutá di e obranan di Arte di Palabra Bonaire durante e kompetensia djasabra awor 23 aprel 2022 kual ta inisiá 10’or di mainta na Mangazina di Rei. Entrada pa un i tur ta grátis. Tambe tin e posibilidat pa siguie kompetensia virtual via página di “facebook’’ di Arte di Palabra Boneiru.
E aña aki e kompetensia ta dediká na sra. Emma Sint Jago. Sra. Sint Jago ta un baluarte ku ta aportá na engrandesé nos literatura na papiamentu pa medio di kanto i kansionan kultural. Tambe sra. Sint Jago ta enkabesá i forma parti di e organisashon Grupo Tutti Fruti kual tambe tin komo meta pa tene nos kultura bibu den forma di kanto i kansion. Tema pa aña 2022 ta “Honor na den seku”. Tur aña ta skohe un tema riba tereno di kultura pa asina eduká partisipantenan riba e tema. E aña aki a skohe e tema “Honor na den seku” pa pone atenshon na e tradishon di tokamentu i refleha e riba e balor ku esaki tin pa kultura i historia di Boneiru.
Arte di Palabra ta un kompetensia di deklamashon na Papiamentu pa hóbennan den enseñansa avansá na Aruba, Boneiru i Kòrsou. Ta trata di un kompetensia anual i tin komo meta pa desaroyá talento literario hóben i literatura hubenil na Papiamentu pa medio di deklamashon di poesia i kontamentu di kuenta. Riba kada isla ta tuma lugá un kompetensia pa asina skohe e obranan ganadó pa bai kompetí ku hermana islanan. Den kuadro di esaki, Boneiru ta tene su kompetensia pa aña 2022 djasabra awor 23 di aprel 2022.


text:
Category: TURISMO
Competencia fuerte entre aerolineanan, Shift den mercado ta aumenta asiento di Colombia pa Aruba
Tabata den luna di december 2021 cu Servicios Aéreos Panamericanos SAS, conoci como SARPA, a anuncia cu nan lo opera 4 vuelo semanal…
Por mira atras na un evento exitoso tocante transporte aereosostenibel DCCA a intercambia conocemento y idea valioso pa aviacion sostenibel
ORANJESTAD – Despues di un evento comunitario realisa dia11 di november 2022 na e Southside General Aviation Hangar, e Dutch Caribbean Cooperation of Airports (DCCA),…
NA OCTOBER 2022, ARUBA A RICIBI 83,404 BISHITANTE “STAYOVER”. OCTOBER 2022 A SURPASA E CIFRANAN DI OCTOBER2019.
2022 DEN COMPARACION CU 2019 Oficina di Turismo, A.T.A., ta informa cu pa luna di october nos destinacion a ricibi un total di 83,404 bishitante…
Air Century ta ofrese 4 diferente tipo di mercadeo for di ARUBA.
Representantenan di Air Century a bini for di Republica Dominicana pa asina ilustra henter Aruba locual e aerolinea tin di ofrece. AIrcentury tin mas di…
Un hoben dedica y disciplina Caluroso Bon Bini na Jordan Schlipken- Croes Director nobo pa A.T.A. Latino America
Recientemente a tuma lugar na Bogota, Colombia, e despedida di Miriam Dabian como Directora di Oficina di Turismo Arubapa Latino America. Na mes momento a…
Celebrando 35 Aña di Excelencia di Bucuti & Tara Beach Resort Bucuti su exito ta Aruba su exito
EAGLE BEACH, Aruba – Oct. X, 2022— Bucuti & Tara Beach Resort ta celebrando su di 35 aniversario. Locual a cuminsa como un soño di…
Gradiciendo pa casi 40 aña den e industria di turismo Conmovedor despedida di Miriam Dabian Actual Directora di A.T.A. Latino America
Recientemente a tuma lugar na Bogota, Colombia, e despedida di Miriam Dabian, kende despues di un carera exitoso di casi 40 a ñ a ,…
A.T.A. sosteniendo e projecto aki pa San Nicolas Trapi di Rodger’s Beach lo wordo embeyeci
A.T.A. conhuntamente cu Ministerio di Turismo, DOW y DIP a inicia e proyecto di embeyecemento di e trapi na Rodger’s Beach. For di inicio e…
A.T.A. ta sigui enfoca riba 2023 Ekipo di Norte America a reuni na Aruba
Como parti di A.T.A. su strategia pa diferente mercadonan, tinvarios momento durante aña unda ta reuni cu socionan di Aruba, agencianan den e diferente mercadonan…
Exitoso Routes World 2022 pa Aruba Airport: Aerolineanan ta considera Aruba como e “rock star”
No ta un ni dos, sino varios aerolinea participante den e foro mas importante na mundo pa topa cu aeropuertonan a afirma n’edelegacion di Aruba…


text:
Willemstad – Minister ing. Charles Cooper MSc. huntu ku Servisio pa Obra Públiko (OW) riba 1 di mart 2022 a habri e 2 kamindanan nobo den área di Rif. Ta trata aki di e kaminda ku ta konektá rotònde Hamelbergweg ku Mega Pir Tula, i e kaminda ku ta konektá esaki ku e kaya ku ta pasa dilanti di SVB.
E kontratista ku tabata enkargá ku esaki tabata CWM i durante di e inougurashon, Sr. Bonofacio a indiká ku e tambe ta satisfecho di por a finalisá e trabounan aki, apesar di tur kontratempu.
Ekspertonan di OW tambe a guia e proyekto aki for di su diseño te na su finalisashon, i ta kontentu di por terminá otro proyekto pa nos komunidat.
E proyekto aki ta duna realse na e área di Rif, ku sigur ta hañando su forma. Por mira tambe kon Courtyard Marriot ta desaroyá, i e konekshon aki ta na benefisio di e hotèl tambe.
Tambe, ora bo pasa riba e kaminda, bo por tuma nota di e parke di palu di mangel. pueblo di Kòrsou awor por kana tambe riba e alsera di e kaminda aki i disfrutá di e paisahe.
Tur esakinan ta proyektonan ku a keda realisá òf ta realisando den kuadro di ehekushon integral di programa Rif di Ministerio di Trafiko, Transporte i Planifikashon Urbano.
Programa Rif ta un programa ku ta tantu priva komo gubernamental, i ta konsisti di e siguiente proyektonan priva:
- renobashon hotel Renaissance
- konstrukshon di e hotelnan Courtyard Marriot i Corendon.
E projektonan gubernamental nan ta:
- Parkenan di Mangel 1 i 2, k
- konstrukshon di un sistema di riolering (gemaal) nobo i persleiding, i
- e dos kareteranan nobo.
Asina Gobiernu ta duna realse na un Rif di nos tur pa nos tur.


text:
ORANJESTAD (AAN): Den cuadro di diversificacion Minister di Turismo y Salud Publico sr. Dangui Oduber ta comparti cu e aerolinea Wingo ta aumenta nan vuelonan pa Aruba.
Wingo ta operando 2 vuelo semanal for di Medellin, Colombia desde 1 di oktober. Wingo ya caba pa un algun aña ta operando cu nan ruta directo for di Bogota.
E vuelo for di Medellin lo ta 2 biaha pa siman riba diaranson y diasabra, Wingo ya ta operando 3 vuelo semanal riba diamars, diahuebs y diadomingo. Awor Wingo tin total di 5 vuelo semanal pa Aruba cu nan ta opera cu nan avion Boeing 737-800 cu tin un capasidad di 186 asiento.
Minister Dangui Oduber ta satisfecho con Aruba su turismo ta desaroyando, e di tres kwartal ta bayendo hopi bon caminda Aruba a recupera 94% di nos turismo. Tur indicacion ta mustra cu e ultimo kwartal ta bira uno hopi prometedor caminda Aruba por yega 100% di recuperacion di nos turismo den comparacion cu aña 2019. E aumento di vuelo di Wingo ta bay haci cu lo bay tin un aumento den e “airlift” di Latino America pa Aruba.
Diversificacion di nos turismo ta keda parti di e strategia y cu e vuelo adicional aki minister Oduber ta cumpliendo cu esaki.
Minister Dangui Oduber a duna di conoce cu diversificacion di rutanan den latino America ta cuadra cu e maneho di Gobierno. Minister Oduber ta hopi satisfecho cu e trabou cu e airlift committee ta haciendo. Ban sigui avansa hunto como pais pa como pais nos yega y pasa e 100 porciento di recuperacion di nos turismo compara cu aña 2019.
https://diario.aw/categories/noticia/general/aumento-di-vuelo-di-aerolinea-wingo-ta-bay-hisa-airlift-di-latinoamerica-pa-aruba#sigProId8dea231ba0


text:
Den e proximo dianan casi mil hende lo haya un carta riba nan peticion di tereno. Esaki minister di Infrastructura Benny Sevinger a anuncia. E ta informa tambe cu el a cambia maneho. Entre otro a pidi banconan pa no haci un investigacion profundo mas di persona su situacion financiero momento ta pidi tereno. Â
âNos a papia cu banco y a bisa nan cu nos ta prefera pa nan no haci un investigacion profundo di e persona su situacion financiero. Banco ta simplemente wak cuanto placa e persona aki ta gana y cuanto placa e por haya na fiansa (hypotheek) pa e por traha su cas. Basa riba esaki e persona ta hiba e carta na DIP cu ta wak cual tereno den e bario cu el a pidi ta disponibel. Esaki ta depende e grandura di e tereno y e carta cu e persona a haya di e instituto financiero.”
Pa regla esaki e mandatario a sinta hunto cu e asociacion di banconan, cu institutonan financiero y Fondo di Garantia. Segun e, banconan a indica cu nan lo coopera. âNan tambe ta di opinion cu ta bon pa economia pa mas hende traha cas, pero tambe ta wak e como un responsabilidad social di nan pa yuda e comunidad pa yega na su propio cas.â Bon Dia Aruba no a logra di confirma esaki independiente na e asociacion di banconan ainda.
No ta duna âoptieâ mas
Un otro cambio den e maneho di otorga tereno di erfpacht ta cu e minister a dicidi di kita e areglo pa duna optie riba tereno. Pues personanan no ta haya un opcion unda nan tin seis luna pa cumpli cu e rekisitonan manera financiamento y mapa. âEventualmente mayoria hende no por cumpli y ta pidi verlenging y mas verlenging. Esaki tin como resultado cu un hende ta wanta un tereno te hasta dos aña prome cu e por keda cla of e no ta keda cla mes, mientras cu un cu si por cumpli ta wardandoâ, segun sr. Sevinger.
Cu e maneho nobo e personanan cu a pidi tereno, lo ricibi un carta den cual ta bisa cu tin un tereno reserva pe na tal luga y e tin un luna pa busca un carta di banco. Pa motibo di esey e mandatario a palabra cu e banconan pa no haci un investigacion profundo mas pa asina e proceso no tarda mas. Manera menciona e mandatario a anuncia cu for di gobierno nan ta bay manda carta pa casi mil hende riba nan peticion di tereno. Asina e ta premira cu banconan y otro instancianan financiero lo haya hopi hende den e proximo dianan cu nan peticionnan pa haya carta for di nan.
Motibo pa e maneho nobo segun e minister, ta pa e proceso di otorgamento di tereno ta bay mas lihe. Manera Bon Dia Aruba ya a skirbi varios biaha, tin 11.000 peticion pa tereno erfpacht na DIP. E departamento aki a bisa cu no tur lo haya tereno. Cu e cambio di maneho e minister ta indica e tambe kier duna e economia un push nobo.


text: Diasabra anochi e Polisnan di districto 1 (Oranjestad) a tene un control general severo. Nan tabata en buskeda di droga y arma. Nan accion tabata Na diferente areanan. Nan a tene e control aki na Tanki Leendert, Waf di APA na Oranjestad y algun otro sitio mas. Varios boet a cay, pa entre otro: maneha vehiculo sin un rijbewijs, no tin seguro na ordo, number di auto no ta paga fulL aña y hopi mas. Detencion tambe a cay durante nan control. Cu cooperacion di CEA pa transporta e detenidonan pa Warda di Polis. E cantidad di boet cu a cay no ta conoci ainda pa nos. Pero segun informacion cu nos a logra haya ta cu, e accion tabata fructifero. Nos por a nota tambe cu e districto di Noord tambe a tene un accion di listramento preventivo den area di hotzone.